Women Connect First yn Cynnal Dathliad Mawr o Gyflawniadau Menywod | Blog Mawr Cymru\nWomen Connect First yn Cynnal Dathliad Mawr o Gyflawniadau Menywod\nAmcan Women Connect First yng Nghaerdydd yw grymuso a gwella bywydau menywod du, Asiaidd a lleiafrifoedd ethnig (BAME) difreintiedig a’u cymunedau er mwyn helpu pobl i wireddu eu potensial llawn a gwneud cyfraniad cadarnhaol at gymdeithas yng Nghymru.\nDyma un o wirfoddolwyr Women Connect First, Rehana Nadeem, yn sylwi ar sut mae gwirfoddoli wedi ei hysbrydoli i helpu pobl eraill.\n“Rwyf wedi gweithio fel gwirfoddolwr i Women Connect First ers bron pedair blynedd. Mae wedi bod yn brosiect gwobrwyol a difyr iawn gan i mi ennill cynifer o sgiliau newydd. Rwy’n cynorthwyo tiwtoriaid gyda’u dosbarthiadau sgiliau sylfaenol, gan helpu dehongli a chyfieithu, dysgu dosbarthiadau celf a gwneud yr arlwyo mewn rhai o’r digwyddiadau a gynhelir gan Women Connect First, ac rwyf hefyd wedi cael cyfle swydd fel cydlynydd rhandir. Rwyf wedi mynd yn fwy hyderus ac mae’r mudiad wedi rhoi cyfle i mi gwrdd â phobl newydd, gwneud ffrindiau newydd a rhoi’r sgiliau sydd gennyf ar waith. Rwyf hefyd wedi medru rhoi cyngor a chymorth i fenywod eraill.”\nBydd Women Connect First yn dathlu menywod fel Rehana trwy gynnal diwrnod llawn gweithgareddau ac adloniant AM DDIM yn Neuadd y Ddinas Caerdydd ar 15 Mawrth rhwng 11 a 3, ac maent yn disgwyl i bobl ddod yn llu. Mae’r rhaglen yn cynnwys perfformiadau diwylliannol, cerddoriaeth fyw a sioe ffasiynau diwylliannol. Anogir pawb sy’n dod i’r digwyddiad a ariennir gan y Loteri ddod yn eu gwisgoedd traddodiadol, a bydd y trefnwyr yn gwneud yr un peth.\nAchub yr amgylchedd ac achub bywydau →


Sgwrsio Ilha de Itamaracá. Sgwrsio am ddim gyda dieithryn ar hap yn syth o Ilha de Itamaracá.\nCroeso i Chatroulette Ilha de ItamaracáCyswllt i berson aleatory unrhyw le yn y byd. Gyda Chatroulette Ilha de Itamaracá gallwch ddewis rhwng yr opsiynau canlynol:- Sgwrs am ddim gyda phob math o bobl o Ilha de Itamaracá. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Ilha de Itamaracá:


Polisi Preifatrwydd – Glanfa’r Iwerydd Caerdydd\nCyngor Caerdydd sy’n arwain yr uwchgynllun adfywio ar gyfer Glanfa’r Iwerydd Butetown, Caerdydd. Mae Cyngor Caerdydd hefyd yn gweithio mewn partneriaeth â chonsortiwm Live Nation Entertainment, Oak View Group a Robertson Group i ddatblygu cynlluniau ar gyfer arena adloniant dan do yng Nglanfa’r Iwerydd.\nAt ddibenion deddfwriaeth diogelu data berthnasol, y cwmni sy’n gyfrifol am eich data personol yw Robertson Group (‘Robertson’, ‘ni’ neu ‘ein’). Bydd Robertson yn gwneud pob ymdrech resymol i ddiogelu eich preifatrwydd pan fyddwch yn defnyddio’r wefan hon ac yn parchu eich preifatrwydd mewn perthynas ag unrhyw wybodaeth y gallwn ei chasglu wrth ei gweithredu.\nMae Robertson Group yn gwmni cyfyngedig sydd wedi’i gofrestru yn yr Alban dan rif cwmni SCO60077. Ein cyfeiriad cofrestredig yw 10 Perimeter Road, Pinefield, Elgin.\nMae’r polisi hwn yn esbonio’r hyn a wnawn gyda’ch ‘data personol’ neu wybodaeth bersonol, wrth ddefnyddio’r wefan hon: atlanticwharfcardiff.co.uk a glanfariweryddcaerdydd.co.uk. Mae data personol, neu wybodaeth bersonol, yn golygu unrhyw wybodaeth am unigolyn y gellir ei ddefnyddio i adnabod y person hwnnw.\nEr bod y rhan fwyaf o newidiadau’n debygol o fod yn fân newidiadau’n unig, gall Robertson newid y Polisi Preifatrwydd hwn o bryd i’w gilydd, felly rydym yn annog ymwelwyr i wirio’r dudalen hon yn aml am unrhyw newidiadau. Bydd eich defnydd parhaus o’r wefan hon ar ôl unrhyw newid yn y Polisi Preifatrwydd hwn yn golygu eich bod yn derbyn newid o’r fath.\nYsgrifennwyd ein Polisi Preifatrwydd yn Saesneg yn wreiddiol cyn ei gyfieithu i’r Gymraeg atlanticwharfcardiff.co.uk/privacy-policy/. Os bydd gwrthdaro rhwng y cyfieithiad o’n Polisi Preifatrwydd a’r fersiwn Saesneg, y fersiwn Saesneg fydd yn rheoli.\nGwybodaeth rydyn ni’n ei chasglu\nRydym ond yn casglu gwybodaeth amdanoch os oes gennym reswm dros wneud hynny – er enghraifft, os ydych:\n• Wedi cofrestru i dderbyn ein cylchlythyr.\n• Wedi cysylltu â ni’n uniongyrchol drwy e-bost neu dros y ffôn.\n• Wedi ymateb i holiadur neu arolwg.\n• Wedi cymryd rhan yn ein hymgynghoriad cyhoeddus, naill ai drwy fynd i ddigwyddiad ar-lein neu wyneb yn wyneb.\n• Wedi cysylltu â ni mewn perthynas â chyfle mewn perthynas â swyddi.\n• Wedi cysylltu â ni ynglŷn â chyfle mewn perthynas â’r gadwyn gyflenwi.\nWrth gynnal ein busnes, rydym yn casglu ac yn defnyddio data personol penodol, gan gynnwys:\n• Eich enw.\n• Eich cyfeiriad a chod post.\n• Eich cyfeiriad e-bost neu fanylion cyswllt eraill (gan gynnwys dolen cyfryngau cymdeithasol).\n• Unrhyw wybodaeth a roddwch yng nghyd-destun cyfle mewn perthynas â’r gadwyn gyflenwi neu gyflogaeth.\nSut rydyn ni’n defnyddio eich data personol\nY prif reswm dros ddefnyddio eich data personol yw er mwyn bodloni eich cais i danysgrifio i’n cyfathrebiadau e-bost. Bydd y cyfathrebiadau hyn yn rhoi gwybodaeth i chi am Lanfa’r Iwerydd Butetown, uwchgynllun Caerdydd a’r arena dan do.\nRydym yn casglu data personol yn ystod y broses ymgynghori mewn perthynas â’n cynigion datblygu ar gyfer Glanfa’r Iwerydd Butetown, uwchgynllun Caerdydd a’r arena dan do er mwyn asesu a chrynhoi adborth gan unigolion a grwpiau yn y dogfennau cais cynllunio. Os ydych wedi nodi yr hoffech gael y wybodaeth ddiweddaraf am statws y cais cynllunio, byddwn yn defnyddio eich data personol i gyfathrebu â chi a rhoi gwybodaeth i chi am ddigwyddiadau ymgynghori pellach a cherrig milltir y prosiect.\nWrth roi gwybodaeth ar gyfer cais am swydd, byddwn yn defnyddio eich data personol at ddibenion recriwtio, gan gynnwys asesu eich cymwysterau ar gyfer swydd neu dasg benodol.\nData rydyn ni’n ei gasglu amdanoch chi wrth ddefnyddio ein gwefan\nRydym yn defnyddio Google Analytics i gasglu gwybodaeth am sut mae pobl yn defnyddio’r wefan hon. Rydym yn gwneud hyn i sicrhau bod y wefan yn diwallu anghenion defnyddwyr ac i ddeall sut y gallem ei gwella. Mae Google Analytics yn storio gwybodaeth am ba dudalennau rydych chi’n ymweld â nhw, pa mor hir rydych chi ar y wefan, sut y gwnaethoch chi gyrraedd yma a’r hyn rydych chi’n ei glicio. Nid yw hyn yn cynnwys gwybodaeth bersonol (e.e. eich enw na’ch cyfeiriad) felly ni ellir ei defnyddio i’ch adnabod yn bersonol. Nid ydym yn caniatáu i Google ddefnyddio na rhannu ein data dadansoddeg.\nMae’n bosibl y byddwn hefyd yn casglu data am eich defnydd o’r wefan hon a ph’un a ydych yn agor eich cyfathrebiadau e-bost drwy ddefnyddio logiau gweinydd rhyngrwyd, cwcis a/neu bicseli olrhain.\n• Log gweinydd gwe yw ffeil sy’n storio gweithgaredd gwefan.\n• Ffeil destun fach yw cwci sy’n cael ei rhoi ar eich cyfrifiadur wrth ymweld â gwefan, sy’n ein galluogi i adnabod eich cyfrifiadur, storio eich dewisiadau a’ch gosodiadau, deall pa rai o’n tudalennau gwe rydych wedi ymweld â nhw, gwella eich profiad defnyddiwr, cynnal chwiliadau a dadansoddeg, a chynorthwyo gyda swyddogaethau gweinyddol diogelwch. Mae rhai cwcis yn cael eu rhoi yn storfa eich porwr tra bod y rhai sy’n gysylltiedig â thechnolegau Flash yn cael eu storio gyda’ch ffeiliau Adobe Flash Player. Darllenwch y polisi cwcis llawn.\n•Tagiau electronig bach iawn yw picseli olrhain (y cyfeirir atynt weithiau fel begynau gwe neu GIFs clir) sydd â chod adnabod unigryw wedi’i wreiddio mewn gwefannau, hysbysebion ar-lein a/neu e-bost, sydd wedi’u cynllunio i ddarparu gwybodaeth am ddefnydd fel argraffiadau hysbysebion neu gliciau, mesur poblogrwydd y Gwasanaethau a hysbysebion cysylltiedig, ac i gyrchu cwcis defnyddwyr.\nMae’n bosibl y byddwn hefyd yn defnyddio’r technolegau awtomataidd hyn i gasglu a dadansoddi gwybodaeth arall sy’n gysylltiedig â’r dyfeisiau a ddefnyddiwch i gyrchu’r Gwasanaethau, megis cyfeiriadau IP, mathau o borwr, iaith porwr, y system weithredu a ddefnyddir, enw parth eich darparwr gwasanaethau Rhyngrwyd, cod adnabod unigryw dyfeisiau, a gwybodaeth arall am eich cyfrifiadur(on) a/neu ddyfais/dyfeisiau symudol. Gall y technolegau awtomataidd hyn hefyd gasglu gwybodaeth am y gwefannau rydych wedi ymweld â nhw cyn ac ar ôl i chi ymweld â’n gwefan, a’r hysbysebion rydych wedi’u cyrchu, eu gweld, eu hanfon ymlaen, a/neu glicio arnynt. Wrth i ni fabwysiadu technolegau ychwanegol, efallai y byddwn hefyd yn casglu gwybodaeth ychwanegol drwy ddulliau eraill.\nGallwch newid eich gosodiadau i’ch hysbysu pan fydd cwci’n cael ei osod neu ei ddiweddaru, neu i rwystro cwcis yn gyfan gwbl. Cymerwch olwg ar yr adran ‘Help’ yn eich porwr i gael rhagor o wybodaeth. Gallwch hefyd reoli’r defnydd o dechnolegau Flash, gan gynnwys cwcis, gyda’r offer rheoli Flash sydd ar gael ar wefan Adobe. Sylwch, drwy rwystro unrhyw gwcis neu bob cwci, efallai na fydd modd i chi ddefnyddio rhai nodweddion ar ein gwefan.\nGyda phwy rydym yn rhannu eich data personol?\n• Aelodau ac isadrannau eraill Robertson Group.\n• Cyngor Caerdydd sy’n arwain cynigion datblygu ar gyfer Glanfa’r Iwerydd Butetown, uwchgynllun Caerdydd a’r arena dan do.\n• Consortium Live Nation Entertainment a Oak View Group a fydd, ynghyd â Robertson, yn datblygu ac yn adeiladu’r arena.\n• Caerdydd ddwyieithog yng Nghyngor Caerdydd ar gyfer cyfieithu cyfathrebiadau o’r Saesneg i’r Gymraeg, a’r Gymraeg i’r Saesneg lle bo hynny’n briodol.\n• Efallai y bydd angen i ni rannu data personol cyfyngedig gyda darparwyr gwasanaethau sy’n cymryd rhan i’n helpu i baratoi ac anfon gohebiaeth atoch. Fodd bynnag, nid ydym yn awdurdodi’r sefydliadau hyn i ddefnyddio eich data personol at eu dibenion eu hunain ac rydym yn cymryd gofal i sicrhau eu bod yn cadw eich data personol yn ddiogel ac yn ei ddileu pan nad oes ei angen mwyach.\n• Lle rydych wedi rhoi caniatâd i ni wneud hynny, efallai y byddwn hefyd yn rhannu eich data personol gyda phartneriaid fel sefydliadau cyflogaeth, hyfforddiant ac addysg.\nSut rydyn ni’n diogelu eich data personol\nRydym yn defnyddio mesurau technegol a sefydliadol priodol i ddiogelu’r data personol a gasglwn ac a broseswn. Mae’r mesurau a ddefnyddiwn wedi’u cynllunio i ddarparu lefel o ddiogelwch sy’n briodol i’r risg o brosesu eich data personol.\nOs ydych yn amau bod eich data personol yn cael ei gamddefnyddio, wedi’i golli neu fod rhywun yn ei ddefnyddio heb awdurdod, rhowch wybod i ni ar unwaith gan ddefnyddio’r manylion cyswllt a nodir yn adran 10 isod. Byddwn yn ymchwilio i’r mater ac yn rhoi’r wybodaeth ddiweddaraf i chi am y camau nesaf cyn gynted â phosibl.\nPa mor hir rydym yn cadw eich data personol\nNi fyddwn yn cadw eich data personol yn hwy na’r hyn sy’n angenrheidiol yn rhesymol er mwyn cyflawni’r dibenion rydym wedi’i gasglu ar eu cyfer, gan gynnwys unrhyw ofynion cyfreithiol. Efallai y byddwn yn cadw eich data personol am gyfnod hwy os bydd cwyn neu os credwn yn rhesymol fod posibilrwydd o ymgyfreitha o ran ein perthynas â chi.\nI bennu’r cyfnod cadw priodol ar gyfer data personol, rydym yn ystyried swm, natur a sensitifrwydd y data personol, y risg posibl o niwed trwy ddefnydd neu ddatgeliad anawdurdodedig o’ch data personol, ein dibenion dros brosesu eich data personol ac a oes modd cyflawni’r dibenion hynny trwy ddulliau eraill, yn ogystal â’r gofynion cyfreithiol, rheoleiddiol neu ofynion eraill sy’n berthnasol.\nGall ein gwefan gynnwys dolenni i wefannau ein rhwydweithiau a’n cysylltiadau partner. Os byddwch yn dilyn dolen i unrhyw un o’r gwefannau hyn, nodwch fod gan y gwefannau hyn eu hysbysiadau neu bolisïau preifatrwydd eu hunain ac nad ydym yn derbyn unrhyw gyfrifoldeb nac atebolrwydd am yr hysbysiadau hyn. Gwiriwch yr hysbysiadau hyn cyn i chi gyflwyno unrhyw ddata personol i’r gwefannau hyn.\nMae eich gwybodaeth wedi’i diogelu dan gyfreithiau diogelu data Ewropeaidd ac ni chaiff ei throsglwyddo i sefydliadau y tu hwnt i’r ardal hon heb eich caniatâd neu os caiff ei chaniatáu gan y gyfraith.\nMae eich hawliau’n cynnwys mynediad at eich gwybodaeth bersonol, cywiro eich gwybodaeth neu ei dileu. Os oes sail gyfreithiol ar gyfer prosesu eich data personol yna byddwn yn rhoi gwybod i chi.\nOs nad ydych yn hapus â’r ffordd rydym wedi delio â’ch gwybodaeth neu eich hawliau, yna gallwch ofyn i Swyddfa’r Comisiynydd Gwybodaeth ymchwilio i hyn. Gallwch gysylltu â’r Swyddfa ar ico.org.uk neu drwy ffonio 0303 123 1113.\nRobertson Group sy’n gyfrifol am brosesu eich data personol. Os oes gennych unrhyw sylwadau neu awgrymiadau ynghylch yr Hysbysiad Preifatrwydd hwn neu gwynion am ein defnydd o’ch data personol, cysylltwch â ni yn Robertson Property Ltd, Robertson House, Castle Business Park, Stirling FK9 4TZ.


Patrôl Ymarfer Cambria - British Army Website\nMae Ymarfer Patrôl Cambriaidd yn ymarfer batrôl barhaus am 36 awr, a redir yn flynyddol o fewn ac o gwmpas Mynyddoedd Cambriaidd Canolbarth Cymru.\nMae'r ymarfer yn un o safon fyd-eang, mae'n agored i bob un o'r tri gwasanaeth gyda phatrolau rheolaidd, UOTC, wrth gefn a rhyngwladol ac ystyrir ei bod yn un o'r digwyddiadau milwrol mwyaf llafurus ac urddasol, yn profi arweinyddiaeth, crefft maes, disgyblaeth a chadernid meddyliol a chorfforol ymgeiswyr.\nMae'r ymarfer yn agored i bob un o'r tri gwasanaeth gyda phatrolau rheolaidd, UOTC, wrth gefn a rhyngwladol ac ystyrir ei bod yn un o'r digwyddiadau milwrol mwyaf llafurus ac urddasol, yn profi arweinyddiaeth, crefft maes, disgyblaeth a chadernid meddyliol a chorfforol ymgeiswyr.\nWedi'i sefydlu dros 50 mlynedd yn ôl gan filwyr wrth gefn, mae'n ofynnol i dimau patrôl o wyth aelod symud mwy na 50cm ar gerdded yn cludo cyfartaledd o 30cg dros y tir anoddaf yng Nghymru mewn llai na 48 awr.\nMae'n ofynnol i batrolau ymgymryd â nifer o 'dasgau' ar eu llwybr, pob un yn profi agwedd wahanol ar filwra e.e. Llywio, cymorth cyntaf a symud clwyfedigion, CBRN, adnabod awyrennau, cerbydau a chyfarpar a chroesiad tactegol o afon i enwi ond ychydig.\nSefydlir pob patrôl o fewn cyd-destun senario realistig sydd yn aml yn cynnwys sefyllfa lle mae'n rhaid i batrolau groesi tir y gelyn, rhyngweithio â sifiliaid cyfeillgar a sifiliaid nad ydynt mor gyfeillgar neu grwpiau o filisia. Mae patrolau'n cael ôl-drafodaethau ar bopeth maent yn dod ar ei draws ar y llwybr yn ystod ôl-drafodaeth dactegol wrth gyrraedd diwedd eu patrôl.\nEr nad yw Ymarfer Patrôl Cambriaidd yn gystadleuaeth, ychwanegir neu dynnir pwyntiau gan ddibynnu ar berfformiad, amser ac ymddygiad yn ystod y patrôl â medalau neu dystysgrifau'n cael eu rhoi gan ddibynnu ar eu sgôr.\nI gael gwybodaeth bellach ffoniwch 01874 613280. Dilynwch y ddolen yn y panel ar y dde i ddysgu sut i ymgeisio.


Adolygiad o Metamorphosen / Capriccio Strauss gan John Hardy - Sinfonia Cymru\nRydym yn defnyddio cwcis o wasanaethau trydydd parti i'n helpu ni i wella ein gwefan.\nCerddorfa dan-30 flaenaf yn y DU\nGwrando a gwylio | Newyddion\nAdolygiad o Metamorphosen / Capriccio Strauss gan John Hardy\nCyhoeddwyd Dydd Iau 19 Tachwedd 2020\nRoedd y gerddoriaeth aruchel hon wedi’i chwarae mor berffaith, wedi’i pharatoi a’i chyfleu mor dda, wedi’i deall mor ddwfn, ac mor eithriadol o wefreiddiol, fel na allwn suddo i mewn iddi ac ymdrochi ym moethusrwydd safon mor brin yn y repertoire heriol a thwyllodrus o anodd hwn. Roeddwn mor ymwybodol o fod ym mhresenoldeb mawredd, o ran y cyfansoddwr, yr adeg ofnadwy pryd y creodd y cyfansoddwr galarus y gweoedd gorfoleddus a chariadus o alaw, harmoni cyfoethog a chydadweithio gwrthbwyntiol diddiwedd, a’r lefel uchel o berfformio gan y seithawd llinynnol benywaidd hwn a oedd wedi’i ffurfio a’i gydbwyso’n berffaith, fel fy mod yn gwybod bod rhaid i mi aros yn effro, a thystio i’r pŵer oedd yn dod i’r amlwg ar lwyfan Dora Stoutzker.\nMae’r Chwechawd Capriccio o opera hwyr Strauß, Capriccio [‘Testun Sgwrs ar gyfer Cerddoriaeth’], yn wên o glust i glust ac yn llawn ôl-gyfeiriadau at gyfnod mwy dedwydd. Mae parau o feiolinau, fiolâu a sieloau yn teimlo fel eu bod yn ensemble mor fawr ag y gellid ei ddymuno i fynegi’r ystod enfawr o emosiynau gwibiol yn y gwaith arbenigol hwn o fedrusrwydd rhamantaidd hwyr a gwresogrwydd cariadus.\nSiaradodd yr Arweinydd, Caroline Pether, yn angerddol ac yn wybodus yn ystod y cyngerdd am bŵer a pherthnasedd y Chwechawd, a’r Metamorphosen hyd yn oed yn fwy, i’n hoes ni.\nCyhoeddodd Strauß y gwaith olaf hwn ar raddfa fawr [bron 30 munud o fotiffau sy’n esblygu, yn troelli, yn troi ac yn dychwelyd yn ddiddiwedd, wedi’u trin yn syfrdanol o fedrus gan hen gyfansoddwr yn ei bedwar ugeiniau cynnar] yn ei fersiwn fel gwaith ‘ar gyfer 23 o linynnau unawdol’ – sydd fel arfer yn gofyn am arweinydd, ac sydd mor heriol o ran cydlynu a manwl diwnio fel ei bod yn anarferol, ond nad yn amhosibl, clywed perfformiad byw sy’n llwyddo i aros mewn tiwn yr holl amser.\nOnd ymhlith ysgrifau Strauß, canfuwyd fersiynau ar gyfer seithawd a hefyd ar gyfer 11 o linynnau, ac mae’r cyntaf o’r rhain wedi cael ei olygu’n wych a’i gyhoeddi ar gyfer y perfformiad hwn gan Rudolph Leopold. Mae’r ansoddau teneuach, mwy disglair, a’r ddeialog ffiligri gain rhwng saith chwaraewr yn unig, yn cyfleu effaith emosiynol enfawr, a hefyd ymdeimlad o drueni am y distryw a’r drygioni aruthrol a ddaeth yn sgil y gyfundrefn Natsïaidd. Bu farw Hitler, a thawodd y rhyfel yn Ewrop, bythefnos yn unig ar ôl i’r datganiad dynol rhyfeddol hwn gael ei gwblhau.\nFe’ch anogaf i wrando ar hwn – sawl gwaith os gallwch – a chaniatáu i’r agweddau niferus dreiddio i mewn i chi, ac i’ch enaid blinedig chi dreiddio i mewn iddo ef, fel bath cynnes ar ddiwedd diwrnod hir a diddorol.\nGwyliwch yma: https://www.rwcmd.ac.uk/events/2020-11/sinfonia-cymru\nJohn Hardy, Pennaeth Cyfansoddi, Coleg Brenhinol Cerdd a Drama Cymru\nDarganfod mwy gan Sinfonia Cymru\nDydd Mercher 2 Chwefror 2022\nRhan o'r Lunchtime Concerts\n(English) Bach, Farrenc, Tann\nDyddiadau ac archebu\nSosban Fach – arr. Rakhi & Simmy Singh\nDyma un mewn cyfres o fideos o’r gyngerdd gafodd ei pherfformio o flaen cynulleidfa yn Rhosygilwen ym Medi 2021. Cafodd […]\nThis video begins with a short improvised meditation before Silouan’s Song starts. Dyma un mewn cyfres o fideos o’r gyngerdd […]\nCefnogwch Sinfonia Cymru\nCyfrannwch rodd nawr i roi’r dechrau gorau posibl i gerddorion ifanc yn eu gyrfaoedd proffesiynol.\nYmunwch â’n cylchlythyr\nByddwn yn rhoi’r wybodaeth ddiweddaraf i chi am newyddion a digwyddiadau gan Sinfonia Cymru\nTîm Sinfonia Cymru\nDatganiad ar Breifatrwydd\n127-129 Stryd Bute, Caerdydd, CF10 5LE


Bydd Arddangosfa Caeredin 2017 y British Council (21 - 26 Awst) yn cynnwys tri chynhyrchiad theatr o Gymru.\nMae'r British Council yn cynnal Arddangosfa Caeredin bob yn ail flwyddyn, a dyma yw'r cyfle mwyaf i gwmnïau theatr o'r DU gyflwyno eu gwaith i hyrwyddwyr rhyngwladol. Mae'r rhaglen yn cynnwys gwaith newydd sy'n cynrychioli'r gorau o fyd theatr a dawns gyfoes, gan adlewyrchu amrywiaeth ac ehangder celfyddydau perfformio Prydain\nCynhyrchiad dawns yn seiliedig ar fywyd Caitlin, gwraig Dylan Thomas. Bydd y gynulleidfa yn eistedd ar gadeiriau mewn cylch ac yn dyst i hanes ei bywyd, gan ail fyw stori ei bywyd wrth iddi ddawnsio gyda’i gŵr, mae’r cadeiriau’n eu taflu o amgylch y stafell wrth i’r ddau ffraeo a charu. Mwy o wybodaeth\nNational Dance Company Wales: Folk a Profundis\nWedi’i choreograffu gan Caroline Finn ac yn dwyn ysbrydoliaeth gan gyfres o baentiadau olew o’r 18fed ganrif, mae Folks yn adlewyrchu deinamig cymdeithas a chymdeithasol, a sut y mae ymddygiad unigolyn yn newid mewn grŵp o’i gymharu a bod ar ben eu hunain. Mwy o wybodaeth\nChwaraeus, bywiog a herfeiddiol, mae Profundis yn mentro gofyn cwestiynau i ni am beth yw pethau, a beth nad ydynt. Mae symudiad meddylgar Roy Assaf yn cael ei gyfeilio gan eiriau mwys mympwyol a thraciau sain ecsotig yn cyflwyno Umm Kulthum o’r Aifft. Mwy o wybodaeth\nFersiwn llwyfan arloesol o ddrama Chekhov, The Seagull yn y Biscuit Factory, Leith. Perfformiad corfforol dan arweiniad dawns sy’n croesi’r ffiniau rhwng theatr ar safle penodol a dramâu ‘end-on’/blwch du. Mae’r ddrama’n mynnu ymrwymiad gan y gynulleidfa, actorion a theatrau - o ran risg, adnoddau a chysyniad. Mwy o wybodaeth


Jones County, Iowa - Wicipedia\nDubuque County, Cedar County, Jackson County, Clinton County, Linn County, Delaware County\nSir yn nhalaith Iowa, Unol Daleithiau America yw Jones County. Cafodd ei henwi ar ôl George W. Jones. Sefydlwyd Jones County, Iowa ym 1837 a sedd weinyddol y sir (a elwir weithiau'n 'dref sirol' neu'n 'brifddinas y sir') yw Anamosa, Iowa.\nMae ganddi arwynebedd o 1,494 cilometr sgwâr. Allan o'r arwynebedd hwn, y canran o ffurfiau dyfrol, megis llynnoedd ac afonydd, yw 0.2% . Yn ôl cyfrifiad y wlad, poblogaeth y sir yw: 20,611 (1 Gorffennaf 2013). Mewn cymhariaeth, yn 2016 roedd poblogaeth Caerdydd yn 361,462 a Rhyl tua 26,000.\nMae'n ffinio gyda Dubuque County, Cedar County, Jackson County, Clinton County, Linn County, Delaware County. Cedwir rhestr swyddogol o henebion ac adeiladau cofrestredig y sir yn: National Register of Historic Places listings in Jones County, Iowa.\nMae gan y sir yma boblogaeth o tua 20,611 (1 Gorffennaf 2013). Dyma rai o'r dinasoedd, trefi neu gymunedau mwyaf poblog y sir:\nFairview Township 7460\nAnamosa, Iowa 889\nLovell Township 5120\nMonticello, Iowa 3190 16.466265\nRome Township 1119\nWedi dod o "https://cy.wikipedia.org/w/index.php?title=Jones_County,_Iowa&oldid=11076111"\nNewidiwyd y dudalen hon ddiwethaf ar 16 Mehefin 2022, am 18:48.


Ailddechrau'r cynllun gofal plant am ddim - BBC Cymru Fyw\nMae Llywodraeth Cymru wedi cadarnhau y bydd yn ailddechrau'r cynllun gofal plant am ddim i rieni plant 3 a 4 oed sy'n gweithio.\nCafodd y polisi ei ohirio ym mis Ebrill er mwyn rhyddhau cyllid ar gyfer gofal plant i weithwyr allweddol yn sgil y pandemig.\nMae'r Cynnig Gofal Plant yn darparu 30 awr o addysg blynyddoedd cynnar a gofal plant i'r rhai sy'n gymwys.\nOnd dywedodd un corff o fewn y diwydiant fod angen mwy o gymhorthdal i helpu'r sector i oroesi.\n'Dryswch' am gynllun gofal plant am ddim\nYstyried ehangu cynllun gofal plant am ddim\nBydd rhieni a fyddai wedi bod yn gymwys i elwa o'r polisi 30 awr yn nhymor yr haf yn gallu gwneud cais o ganol mis Awst, a gall rhieni plant a fydd yn gymwys yn yr hydref wneud cais o fis Medi.\nCadarnhaodd Llywodraeth Cymru hefyd y bydd canllawiau coronafeirws sy'n cyfyngu plant i grwpiau o wyth mewn lleoliadau gofal plant yn cael eu codi.\nDywedodd y Dirprwy Weinidog Gofal Cymdeithasol, Julie Morgan AS: "Bydd dod â'r cynnig yn ôl nid yn unig yn helpu rhieni, ond mae'n hanfodol i ddarparwyr hefyd wrth gefnogi ein busnesau i wella ar ôl cyfnod o ansicrwydd a phryder mawr i lawer."\nFe fydd darparwyr yn derbyn £4.50 yr awr am bob plentyn sy'n cael lle trwy'r cynnig gofal plant.\nOnd dywedodd y Gymdeithas Meithrinfeydd Cenedlaethol (NDNA) fod llawer o'i aelodau'n gweithredu ar golled, gan fod llai o blant wedi bod yn mynychu ac mae costau wedi codi i gydymffurfio â rheoliadau diogelwch Covid.\nDywedodd prif weithredwr NDNA, Purmina Tanuku: "Rydyn ni'n galw ar Lywodraeth Cymru i sefydlu cronfa drawsnewid i allu cefnogi'r sector nes bod lefelau presenoldeb plant yn codi, ac i wir adolygu'r gyfradd fesul awr i adlewyrchu'r gost ychwanegol maen nhw wedi gorfod ei thalu."\nDywedodd llefarydd ar ran Llywodraeth Cymru fod y gyfradd fesul awr yn cael ei hadolygu, a'i bod yn ystyried ymestyn y cynnig i rieni mewn addysg neu hyfforddiant neu "ar drothwy" dychwelyd i'r gwaith.\n"Rydyn ni hefyd wedi llacio rhai o'r gofynion rheoliadol ar leoliadau gofal plant, er mwyn ei gwneud hi'n haws iddyn nhw weithredu o dan y cyfyngiadau cyfredol."\nGweithwyr allweddol i gael tri mis o ofal plant am ddim\n'Dryswch' am gynllun gofal plant am ddim yng Nghymru\nplayCynllun gofal plant am ddim yn 'wan' medd AC


Eich Straeon - RCS Wales\nCysylltodd Chrissie Diesel o Ruthun â’n Gwasanaeth Cymorth yn y Gwaith am help pan sylwodd ei bod yn cael trafferth i addasu i ofynion bywyd fel milfeddyg ar ôl graddio o Brifysgol Lerpwl.\nCafodd deimladau o bryder ar ei diwrnod cyntaf yn milfeddygfa brysur Wern yn Rhuthun, er nad oedd hi’n gwybod beth oeddent ar y pryd. I ddechrau arni parhaodd Chrissie i weithio drwy’r pryderon a daeth yn filfeddyg poblogaidd gyda chleientiaid a chydweithwyr. Ond parhaodd i fod eisiau cyfogi, a dechreuodd gael ‘amheuon cyson’ ynglŷn â pha un a oedd hi’n addas i’r swydd.\n“Rwy’n filfeddyg da ac nid oedd fy mherfformiad yn dioddef ond roedd yn newid mawr,” eglurodd Chrissie. “Roedd rhan ohonof yn dweud ‘hei, tyd ‘laen newydd ddechrau wyt ti’, ond roedd rhywbeth arall yn dweud wrthyf efallai nad oeddwn yn ddigon da.”\nDros amser, dechreuodd Chrissie deimlo fel pe bai ei gwydnwch a’i hyder yn gwegian wrth i’w lefelau o bryder gynyddu. Yn y diwedd aeth Chrissie i weld ei meddyg teulu, a ddywedodd wrthi am Wasanaeth Cymorth yn y Gwaith RCS.\nRoedd mor hawdd a phroffesiynol,” dywedodd Chrissie, “Eisteddais gyda Hayley a siaradom am fy sefyllfa a gweithiom allan pa therapydd fyddai orau i mi. “Cefais chwe sesiwn am ddim – roedd yn wych a beth oeddwn wedi bod yn ei ddisgwyl amdano.”\nGan gydweithio â’i therapydd roedd Chrissie yn gallu adnabod ei phryderon a sut y gallai ddelio â nhw. Mae’r gwahaniaeth y mae’r cynllun wedi ei wneud i’w bywyd gwaith, meddai Chrissie, yn rhyfeddol.\n“Ni fyddwn byth wedi rhoi’r gorau i fod yn filfeddyg, ond rwy’n credu y byddwn wedi datblygu’n berson anhapus iawn pe na bawn wedi cael cymorth.”\n“Rwyf yr un person ag yr oeddwn cynt, ond gallaf bellach gamu’n ôl o sefyllfa a delio â hi yn anadweithiol. Pan mae hi’n dod i fy swydd, rwy’n mwynhau’r heriau a oedd yn arfer fy nychryn ac mae gennyf bellach yrfa fel milfeddyg sy’n fy nghyffroi yn hytrach na fy llethu, sy’n wych.”\nMae’r ferch bump ar hugain oed a’i dyweddi Huw Bill wedi gofyn am roddion i RCS yn hytrach nag anrhegion priodas pan fyddant yn priodi ym mis Gorffennaf.Mae hi’n gobeithio y bydd yr arian a gesglir ar gyfer ei phriodas yn galluogi mwy o bobl i gael y cymorth sydd eu hangen arnynt i aros yn y gwaith.\nHeddiw rwy’n Ungorn\n“Mae’r help gan dîm Cymorth yn y Gwaith RCS wedi gwneud i mi wneud dewisiadau bywyd gwahanol”\n“Llai na 2 flynedd yn ôl, roeddwn yn teimlo mor isel, a byddaf yn ddiolchgar am byth i’r Meddyg am roi rhif ffôn RCS i mi. Mae’r cymorth yn rhad ac am ddim, ac fe newidiodd fy mywyd yn llwyr. Mae’r swydd yn coroni’r cyfan.\nFy enw i yw Lesley, ac rwyf eisiau rhannu’r ffordd y gwnaeth RCS fy helpu i newid fy mywyd gyda chi. Roeddwn yn profi problemau o fewn fy swydd fel rheolwr swyddfa, yn dilyn llawdriniaeth ar yr asgwrn cefn, a newidiadau mewn rheolaeth. Yn gryno, gwaethygodd fy lefelau straen, ac roeddwn yn dioddef gyda meigrynnau, datblygais asthma ac roeddwn mewn llawer o boen. Daeth y sefyllfa yn y gwaith yn annaliadwy, ac ar ôl datblygu gorbryder sylweddol a phrofi pyliau o banig, es i ar gyfnod o absenoldeb; sylweddolais fy mod yn llithro’n gyflym i iselder. Roeddwn yn teimlo fel methiant am beidio â gallu cydbwyso fy swydd â’m hiechyd; roeddwn yn beio fy hun. Roedd fy Meddyg yn gefnogol iawn, ac yn gwrando arnaf yn ystod fy apwyntiadau emosiynol. Yn un o’r apwyntiadau hyn, a minnau ar fy ngwaethaf, rhoddodd fanylion RCS i mi… gadewais ei ystafell gyda rhif ffôn RCS yn un llaw, a phresgripsiwn ar gyfer gwrth-iselyddion yn y llall. Treuliais rai diwrnodau yn magu’r egni a’r hyder i ffonio RCS, ond rwy’n hynod falch fy mod wedi gwneud hynny. Ni roddais y presgripsiwn i’r fferyllydd, ac nid oeddwn angen y gwrth-iselyddion gyda’r help a dderbyniais gan RCS.\nRoeddwn mewn sefyllfa lle nad oeddwn yn gwybod beth i’w wneud, nid oeddwn yn gallu gweld ffordd allan, ond o’r alwad gyntaf gydag RCS, sylweddolais fod rhywun yno i wrando, yn deall yr hyn yr oeddynt yn ei ddweud, ac yn gallu gweld bod opsiynau ar gael i mi; llwyddasant i dawelu fy meddwl nad fy mai i oedd hyn. Dywedwyd wrthyf y byddwn yn gallu cael 6 sesiwn am ddim, ac ar ôl cwrdd â’r ymgynghorydd, lluniasom gynllun er mwyn symud ymlaen. Rhoddodd y sesiynau cwnsela amser i mi ddod i drefn yn bersonol unwaith eto, a phenderfynais greu llwybr newydd i mi fy hun. Ni sylweddolais pa mor ddwys oedd y sefyllfa tan i mi oresgyn y sefyllfa. Mae siarad yn agored yn helpu i roi eglurder i chi.\nMae Cymorth yn y Gwaith wedi rhoi hwb i fy hyder, wedi fy helpu i feddwl ar lefel wahanol a phrosesu’r holl beth; roeddynt hefyd yn gallu adnabod yr adeg iawn i mi ddechrau gweithio eto, ac awgrymu y dylwn ymgeisio am swydd swyddog cefnogi gydag RCS ei hun. Rwy’n falch fy mod wedi ymgeisio ac wedi derbyn y swydd. Rwy’n mwynhau gweithio mewn amgylchedd lle gallaf wneud gwahaniaeth i fywydau pobl. Rwy’n teimlo’n gryf am y gwaith mae RCS yn ei wneud, a byddaf yn canu eu clodydd tan ddydd y farn.”\n‘Dod o hyd i fy lle ‘hapus’\n“Y tro cyntaf erioed i mi fynd i redeg ar ôl gorffen fy ffisiotherapi, sylweddolais y MEDRA I WNEUD HYN. Mae fy iechyd corfforol wedi gwella, ond rydw i hefyd wedi colli bron i dair stôn mewn pwysau, ac mae fy iechyd meddwl wedi gwella yn aruthrol. Rydw i wedi dod o hyd i fy lle ‘hapus’. Ffonio RCS y diwrnod hwnnw roddodd fi ar y llwybr hwn, sydd yn sicr wedi newid fy mywyd”.\nMae Mandy bellach yn arweinydd y tîm darparu gyda RCS. Mae hi’n un sy’n ysbrydoli, a diolch iddi am rannu ei fideos a’i hanesion rhedeg a’u defnyddio i godi ymwybyddiaeth o faterion iechyd meddwl gyda’r elusen MIND ac RCS. Dyma ei hanes hi:\nSut wnaethoch chi gysylltu ag RCS am y tro cyntaf?\nPan roeddwn i’n arfer gweithio i’r Lleng Brydeinig Frenhinol, penderfynais fy mod am geisio rhoi hwb i fy iechyd corfforol a rhedeg marathon i godi arian ac ymwybyddiaeth. Er hynny, roedd gennyf boen go ddifrifol yn fy nghlun a’m mhen-glin ers rhyw chwe mis, ac yn gwybod bod angen i mi roi sylw i hynny cyn dechrau hyfforddi. Awgrymodd hen ffrind i mi ffonio RCS i holi am help.\nCefais fy nghyfeirio at y gwasanaeth Cymorth yn y Gwaith a gweld Steve, cydlynydd achos. Aeth Steve ati i gymryd fy manylion, cwblhau’r gwiriadau i weld a oeddwn i’n gymwys, a chynnig llu o sesiynau ffisiotherapi i mi. Dewisais ffisiotherapydd chwaraeon yng Nghonwy. Gweithiodd y chwe sesiwn a’r taflenni hunangymorth dilynol yn dda iawn i mi. Llwyddais i ddechrau hyfforddi, gan ddefnyddio’r technegau a ddysgais, a chwblhau Marathon Llundain, yn araf cofiwch! Codais £7000 i’r Lleng Brydeinig Frenhinol. Heb y ffisio, fyddai hyn ddim wedi bod yn bosib. Roedd yn effeithio ar fy mywyd gwaith, a minnau methu gyrru yn bell ac mewn poen.\nBeth oedd yn eich synnu chi am y gwasanaeth Cymorth yn y Gwaith?\nFedrwn i ddim credu pa mor gyflym oedd y gwasanaeth, pa mor sydyn y gwelais y ffisiotherapydd a’r cymorth a gefais wedyn. Ar ben hynny, roedd o AM DDIM.\nBeth fyddech chi’n ei ddweud wrth ffrind sydd yn meddwl am gysylltu â Cymorth yn y Gwaith RCS?\nY rhan anoddaf yw codi’r ffôn a gwneud y cyswllt cyntaf. Wir i chi, roeddwn i’n teimlo’n braf o’r cyswllt cyntaf hwnnw â’r tîm gweinyddol, y cydlynydd achos, y therapydd a’r ôl-ofal. Cefais wasanaeth personol heb gael fy marnu. Byddwn i’n dweud wrth unrhyw un am godi’r ffôn, mae’n hollol ddi-lol wedi hynny.\nSut mae dechrau rhedeg wedi effeithio arnoch chi?\nBedair blynedd yn ôl, gredwn i fyth y byddwn i’n rhedeg. Y tro cyntaf erioed i mi fynd i redeg ar ôl gorffen y ffisiotherapi, sylweddolais y MEDRA I WNEUD HYN. Mae fy iechyd corfforol wedi gwella, ond rydw i hefyd wedi colli bron i dair stôn mewn pwysau, ac mae fy iechyd meddwl wedi gwella yn aruthrol. Rydw i wedi dod o hyd i fy lle ‘hapus’. Ar wahân i redeg RED January am y bedwaredd flwyddyn eleni, rwyf hefyd wedi cofrestru i redeg Her Llwybr Arfordir Cymru eleni, ble byddaf (gobeithio) yn rhedeg/cerdded llwybr Cymru bron â bod, sy’n 870 o filltiroedd. Dymunwch lwc dda i mi! Ffonio RCS y diwrnod hwnnw roddodd fi ar y llwybr hwn, sydd yn sicr wedi newid fy mywyd”.\nRoedd Stephen Thomas wedi bod yn gweithio fel gyrrwr lorri cyn i gyflwr poenus olygu na allai godi o’i wely a gweithio am dri mis.\nCofrestrodd Stephen gyda’r Gwasanaeth Cymorth yn y Gwaith ac fe’i hatgyweiriwyd yn gyflym i gael asesiad ffisiotherapi. O fewn mis o ddechrau cael triniaeth, roedd Stephen yn ôl y tu ôl i lyw ei lorri.\n“Dechreuais gael poen cefn ddiwedd mis Ionawr 2017 ond fel pob dyn arall anwybyddais y boen. Roeddwn yn meddwl y byddwn yn iawn felly penderfynais beidio â mynd i weld y meddyg.\n“Yna ym mis Mehefin roeddwn wedi cyrraedd pen fy nhennyn. Nid oeddwn yn gallu gweithio mwyach ac roedd y boen yn gwneud i mi deimlo’n sâl.\n“Nid oeddwn erioed wedi colli gwaith yn fy nydd ac ni allai fy nghyflogwyr gredu’r peth pan ddywedais na fyddwn yn gallu dod i mewn. Roedd fy nghyflogwyr yn gydymdeimladol iawn a chefais dâl salwch ond nid oeddwn yn gallu cerdded, nid oeddwn yn gallu codi o’r gwely, nid oeddwn hyd yn oed yn gallu plygu i lawr i roi fy hosanau.\n“Cefais fy anfon i’r ysbyty a chefais nifer o sganiau – aeth y profion hyn ymlaen am wythnosau ac wythnosau.\n“Dyna pryd wnaethant awgrymu i mi siarad â RCS. Cefais gyfweliad a dywedasant wrthyf gallwn dy helpu. Cynhaliodd eu therapydd chwe sesiwn driniaeth ar fy nghyhyrau ac erbyn mis Medi roeddwn yn ôl yn y gwaith.\n“Rwyf wedi newid y ffordd yr wyf yn gwneud llawer o bethau erbyn hyn gan gynnwys y ffordd yr wyf yn codi pethau. Rwy’n gwneud ymestyniadau gwahanol gartref yn ogystal ag ymarferion ar y penwythnos ac yn gwneud yn siŵr fy mod yn cael sociad hir yn y bath i helpu fy nghyhyrau.\n“Byddwn 100% yn annog unrhyw un sydd mewn sefyllfa debyg i gysylltu â RCS. Yn ôl pob tebyg ni fyddwn yn ôl yn y gwaith nawr oni bai am eu help.”\n6 sesiwn ffisio rhad ac am ddim – gwelliant o 80% a’r gallu i ymgymryd â mwy o waith\nRoedd Deirdre yn profi poen yn ei chlun a’i phen-glin, a oedd yn effeithio ar ei gwaith, felly cysylltodd â RCS am gefnogaeth.\nMae gwaith Deirdre yn gwneud iddi eistedd wrth ei desg am gyfnodau hir o amser. Roedd hi’n gweld hyn yn anghyfforddus a chyrhaeddodd y pwynt lle roedd hi’n gorfod cyfyngu ar waith, a oedd yn effeithio ar ei hincwm. Roedd y boen hefyd yn effeithio ar ei chwsg.\nMae Deirdre yn gweithio gartref felly mae’n bwysig iddi allu mynd am dro yn ddyddiol i helpu cynnal iechyd meddwl da. Gwnaeth ei hanallu i wneud hyn iddi deimlo’n isel.\nYn gyflym, sefydlodd RCS gwrs o 6 sesiwn ffisiotherapi a oedd yn cynnwys: magnetotherapi, symudiadau meinwe meddal, cyngor ystumiol, mobileiddio cyhyrau, hunan reolaeth ac ymarferion cartref.\nYn dilyn ei sesiwn olaf nododd Deirdre a’i therapydd fel ei gilydd welliant o 80%. Mae ei gwell symudedd wedi rhoi llawer mwy o hyder iddi ac wedi gwneud iddi deimlo’n llawer mwy cadarnhaol. Mae hi hefyd yn ymgymryd â mwy o waith.


cododd incwm gwario cyfalaf 12 y cant\nRoedd incwm gwario Tsieina fesul cyfalaf yn 17,642 yuan yn hanner cyntaf y flwyddyn, i fyny 12.6 y cant o'r un cyfnod y llynedd mewn termau enwol, dangosodd data swyddogol. Ar ôl tynnu ffactorau prisiau, cododd incwm gwario cyfalaf 12 y cant flwyddyn ar ôl blwyddyn. Y gyfradd twf uwch ...\nYr wyneb “chwerthin yn uchel” yn swyddogol yw emoji mwyaf poblogaidd y byd\nYr wyneb “chwerthin yn uchel” yn swyddogol yw emoji mwyaf poblogaidd y byd, yn ôl ymchwilwyr o Adobe (ADBE) a arolygodd 7,000 o ddefnyddwyr ledled yr Unol Daleithiau, y Deyrnas Unedig, yr Almaen, Ffrainc, Japan, Awstralia, a De Korea. Daeth yr emoji “bodiau i fyny” i mewn ...\nMae car trydan Tsieineaidd yn torri i mewn i farchnad Gwlad Belg\nHyd yma, mae Aiways wedi allforio dros fil o gerbydau i'r Undeb Ewropeaidd a'r Dwyrain Canol. Mae'r model U5 eisoes ar werth yn Ffrainc, yr Almaen, yr Iseldiroedd, Israel a Gwlad Belg, a chyn bo hir bydd hefyd yn cael ei lansio yn y Swistir, Denmarc a Norwy. BRUSSELS, Gorffennaf 13 (Xinhua) - Ymateb ...\nCynhaliwyd dathliad 100 mlynedd ers sefydlu Plaid Gomiwnyddol Tsieina yn Sgwâr Tiananmen\nMae'r daith gan mlynedd wedi bod yn odidog, a bydd y galon yn tyfu'n gryfach ar ddechrau'r ganrif. Ar fore Gorffennaf 1, cynhaliwyd dathliad 100 mlynedd ers sefydlu Plaid Gomiwnyddol Tsieina yn Sgwâr Tiananmen yn Beijing. Mae mwy na 70,000 yn cynrychioli ...\nCyhoeddwyd! Bydd y 15 gwlad hyn yn cyhoeddi arian cyfred unedig!\nAr y 19eg amser lleol, cynhaliodd Cymuned Economaidd Gwledydd Gorllewin Affrica, a elwir hefyd yn ECOWAS, ei uwchgynhadledd yn Accra, prifddinas Ghana. Cyhoeddodd cadeirydd Comisiwn ECOWAS, Cassie Bru, yn y cyfarfod fod penaethiaid yr holl aelod-wladwriaethau wedi cymeradwyo’r “arian sengl ...\nCrynodeb newyddion wythnosol\n1 Mae gwledydd De-ddwyrain Asia yn parhau i waethygu'r epidemig, cadarnhawyd uchafbwynt newydd Yn ystod yr wythnos ddiwethaf, mae'r epidemig yn Ne-ddwyrain Asia wedi parhau i waethygu. Cofnododd Fietnam 515 o achosion newydd mewn un diwrnod, gan dorri record y wlad ar gyfer achosion a gadarnhawyd mewn un diwrnod. Indonesia recordio i ...\nSôn am sefyllfa allforio'r diwydiant deunyddiau adeiladu eleni\nYn 2021, pa fath o sefyllfa fydd y diwydiant deunyddiau adeiladu yn ei hwynebu? Pa faterion y dylai cwmni masnach dramor deunydd adeiladu ganolbwyntio arnynt? Mewn ymateb i'r materion uchod, gallwch Chi, is-gadeirydd Cymdeithas Mentrau Bach a Chanolig Tsieina a Chyfarwyddwr y Fasnach Ryngwladol ...\nAm RMB! Banc canolog Tsieina sydd â gofal am y cyfryngau: byddwch yn wyliadwrus o'r risg o adlam yn doler yr UD yn ail hanner y flwyddyn\nYn ddiweddar, mae pris renminbi wedi amrywio'n fawr, ac mae swyddogion banc canolog wedi siarad am hyn dro ar ôl tro. Ar yr achlysur hwn, nododd allfa gyfryngau banc canolog Tsieineaidd yn yr erthygl ddiweddaraf y dylent fod yn effro i'r risg o adlam yn doler yr UD. Mae'r canlynol yn e ...\nAr ôl codiad sydyn a chwymp ym mis Mehefin, mae'r farchnad ddur yn tueddu i ba gyfeiriad\nAr y farchnad Heddiw, gostyngwyd y pris dur cenedlaethol yn gyson, gan gynnwys gostyngwyd pris rebar Shanghai 100 yuan / tunnell, gostyngwyd pris rebar Hangzhou 100 yuan / tunnell, gostyngwyd pris rebar Wuhan 80 yuan / tunnell, y cyfartaledd cenedlaethol pris rebar mewn 27 o ddinasoedd oedd 5125 yuan / tunnell, 3 ...\nPris canol RMB yn erbyn doler yr UD i lawr 261 pips ar Fehefin 4\nMae Banc y Bobl Tsieina wedi awdurdodi Canolfan Masnach Cyfnewid Tramor Tsieina i gyhoeddi mai cyfradd ganol cyfradd gyfnewid RMB yn y farchnad cyfnewid tramor rhwng banciau ar 4 Mehefin, 2021 yw: 1 USD i RMB 6.4072, 1 EUR i RMB 7.7713, 100 JPY i RMB 5.8099, 1 HKD i RMB 0.82585, 1 GBP ...\nPast bwrdd gypswm gyda rhwyll gwydr ffibr\nGellir cynyddu cryfder bwrdd gypswm trwy gludo brethyn rhwyll ar fwrdd gypswm. Mae'n angenrheidiol meistroli sgiliau a dulliau penodol i gludo brethyn rhwyll. 1. Agorwch orchudd bwced y rhwymwr a throwch y rhwymwr gwaddodol eto gyda stirwr arbennig neu offeryn tebyg i ...\nGlud wrinol a latecs y gwahaniaeth rhwng\nMae angen gludo rhwyll gwydr ffibr cyn ei fod yn gynnyrch gorffenedig. Mae tua 2 fath o gludo: glud wrinol a latecs. Bellach cyflwynir y gwahaniaeth rhwng 2 fath o gludo: 1: pan fydd yr haen wyneb amddiffynnol yn dechrau dwyn y tensiwn, dylai'r brethyn rhwyll allu bod yn y ...


Lansio Nofel Newydd Enillydd Gwobrau Comedi | POBL CAERDYDD | #PoblCaerdydd\nMae Sioned Wiliam wedi ennill gwobrau fel cynhyrchydd rhaglenni teledu ac wedi gweithio gyda rhai o sêr mwyaf y diwydiant comedi.\nNawr, mae’n rhoi ei dawn ar waith yn y byd cyhoeddi gyda’i nofel ffraeth newydd.\nChwynnu yw ail nofel Sioned, sy’n dod o’r Barri’n wreiddiol ond sydd bellach yn byw yn Llundain. Mae’n dilyn llwyddiant Dal i Fynd, a gafodd ganmoliaeth uchel ac sydd bellach yn cael ei datblygu’n gyfres deledu.\nEr bod Sioned yn gyfarwydd iawn â byd radio a theledu ar ôl gweithio yno ers dros 20 mlynedd, mae Chwynnu yn gofyn beth sy’n digwydd pan mae’n rhaid camu oddi wrth brysurdeb gwaith ac edrych y tu hwnt at fywyd symlach yn agosach at bobol a’r tir.\nYn y nofel – sydd wedi ei lleoli yng Nghaerdydd – mae Dylan yn gynhyrchydd llwyddiannus nes iddo brofi cwymp annisgwyl sy’n newid ei fywyd yn llwyr.\nMae Meriel, ei wraig, yn rhy hoff o’r botel nes iddi sylweddoli bod mwy i fodolaeth na bwyd drud y deli a Prosecco oer.\nMae Gwen yn wynebu dilema bywyd canol oed – gofalu am riant oedrannus a’i anghenion ei hun.\nMae sawl sioc yn eu disgwyl nhw – a’r darllenydd.\n‘Trio sgrifennu rhywbeth doniol ydw i,’ meddai Sioned Wiliam. ‘Rhywbeth rhwydd i’w ddarllen gyda mymryn o ddychan hefyd. Falle fod yna ambell graig o hiwmor miniog yn nofio o dan yr wyneb!’\nBydd Chwynnu yn cael ei lansio’n swyddogol yn y Mochyn Du ar y 6ed o Dachwedd am 7 o’r gloch – croeso o bawb!


Hafan > Pynciau > Diwylliant a chwaraeon > Y cyfryngau a chyhoeddi > Ymchwiliad y Pwyllgor Materion Cymreig i sefyllfa S4C: Tystiolaeth Llywodraeth Cymru Ymchwiliad y Pwyllgor Materion Cymreig i sefyllfa S4C: Tystiolaeth Llywodraeth Cymru\nMae gofyn bod gennych y feddalwedd gywir i weld gwybodaeth benodol ar y wefan hon. Mae'r dudalen hon yn cynnig cysylltiadau i raglenni gweld a darllen sydd ar gael am ddim.\tYn Nhachwedd 2010, penderfynodd y Pwyllgor Materion Cymreig gynnal ymchwiliad i drefniadau ariannu a llywodraethiant S4C. Dyma ymateb ysgrifenedig Llywodraeth Cymru.\nDywedodd y Gweinidog dros Dreftadaeth bod y sianel wedi chwarae rhanflaenllaw i hyrwyddo’r iaith Gymraeg a chyfrannu i economi Cymru ambron i 30 mlynedd. Yr oedd yn awyddus i sicrhau y byddai’n hynnyparhau i’r dyfodol. Mae'r ymateb llawr i'w lawrlwytho isod.Mae manylion yr ymchwiliad ar gael ar wefan y pwyllgor (Saesneg yn unig).\nEwch i: Welsh Affairs Committee website (external site).


Protestwyr cadeiriau olwyn yn rhwystro mynedfa Tŷ’r Cyffredin – Golwg360\n19 Gorffennaf 2017 am 15:26\nMae ymgyrchwyr mewn cadeiriau olwyn wedi bod yn protestio yn erbyn toriadau i fudd-daliadau trwy rwystro’r fynedfa i siambr Tŷ’r Cyffredin.\nBu’n rhaid i swyddogion heddlu ffurfio llinell wrth fynedfa cyntedd y siambr, wrth i aelodau grŵp ‘Disabled People Against Cuts’ ymgynnull yno.\nDywedodd y grŵp eu bod eisiau gweld toriadau gofal cymdeithasol yn dod i ben, a’r gronfa byw’n annibynnol yn cael ei ailgyflwyno.\n“Dyma neges i Theresa May, gewch chi ddim heddwch tan fydd yna gyfiawnder,” bloeddiodd y grŵp. “Rhowch ddiwedd i farwolaethau oherwydd toriadau budd-daliadau.”\nAr un adeg mi wnaeth Arweinydd y Blaid Lafur, Jeremy Corbyn, cyfarch aelodau o’r grŵp. Daeth y protest i ben ar ôl awr.


Esblygiad E-Fasnach yn y degawd diwethaf | Newyddion ECommerce\nEsblygiad E-Fasnach yn y degawd diwethaf\nUn o'r Harddwch gorau'r Rhyngrwyd yw mynediad ar unwaith. Mae'r we wedi newid y ffordd rydyn ni'n gweithio, y ffordd rydyn ni'n cymdeithasu, ac mae ffrwydrad e-fasnach wedi newid y ffordd rydyn ni'n siopa.\n1 Marchnadoedd ar-lein\n2 Siopa symudol\n3 Marchnata digidol ac ar-lein\n4 Dyfodol e-fasnach\nEr bod gan lawer o siopau a brandiau poblogaidd siopa ar-lein ar gaelWrth i dwf marchnadoedd ar-lein fel Amazon newid sut mae pobl yn bwyta gyda haenau ychwanegol o gyfleustra ac ymddiriedaeth.\nEfallai mai un o esblygiadau pwysicaf E-Fasnach yn ystod y blynyddoedd diwethaf yw'r gallu i bori, cymharu a phrynu o wefannau symudol neu gymwysiadau trwy ffôn clyfar neu lechen. Mae masnach symudol yn cynrychioli mwyafrif helaeth o bobl a fyddai bellach yn well ganddynt brofi sbectrwm llawn taith y prynwr trwy sgriniau bach.\nMarchnata digidol ac ar-lein\nOptimeiddio symudol o e-fasnach mae hefyd yn cael effaith enfawr ar sut mae cwmnïau'n cysylltu â defnyddwyr ac yn marchnata eu cynhyrchion. Mae'r rhan fwyaf o bobl, yn enwedig rhai iau, yn cadw eu dyfeisiau symudol yn agos ac yn ddefnyddiol, gan eu gwneud yn llawer mwy hygyrch i farchnatwyr a hysbysebwyr.\nLa estynedig realiti yn caniatáu i welliannau digidol fynd y tu hwnt i realiti sy'n bodoli i'w wneud hyd yn oed yn fwy ystyrlon a rhyngweithiol. Mae integreiddio realiti estynedig mewn pyrth e-fasnach yn newid y ffordd y mae defnyddwyr yn siopa yn gyflym, gan gynnig profiad personol a buddsoddi llawer mwy iddynt.\nEr enghraifft, os yw cwsmer yn prynu dodrefn ar-lein, dim ond dyfalu sut olwg fyddai gwely newydd neu ddesg newydd yn eu cartref. Mae'n debyg nad yw llawer hyd yn oed yn symud ymlaen y tu hwnt i'r cyfnod llywio oherwydd y ansicrwydd siopa ar-lein. Fodd bynnag, gyda chymwysiadau realiti estynedig, gall cwsmer ddewis darnau o ddodrefn yr hoffent eu hystyried, ac yna delweddu sut olwg fydd ar yr eitemau hynny yn eu cartref eu hunain.\nLlwybr llawn i'r erthygl: Newyddion ECommerce » e-fasnach » Dulliau o dalu » Esblygiad E-Fasnach yn y degawd diwethaf\nPam mae e-fasnach mor boblogaidd yn Tsieina?\nGwnewch eich rhwydweithiau cymdeithasol yn siop ar-lein gyda'r awgrymiadau syml hyn


'Dylai BBC Cymru fod yn atebol i'r Cynulliad' - BBC Cymru Fyw\nRoedd Andrew R T Davies yn trafod darlledu mewn araith yn Aberystwyth\nDylai BBC Cymru fod yn atebol i'r Cynulliad yn y dyfodol, yn ôl Arweinydd yr Wrthblaid Andrew R T Davies.\nMewn araith nos Iau yn Aberystwyth dywedodd y dylai gwleidyddion Cymreig allu craffu ar y BBC, gan fod y gorfforaeth yn meddu ar "fonopoli bron iawn ar ohebu ar ddatganoli".\nByddai hyn, yn ôl Mr Davies, yn gwneud golygyddion ac uwch-reolwyr yn atebol am eu gweithredoedd nhw a'u timoedd.\nDyw darlledu ddim wedi ei ddatganoli felly nid oes gan y Cynulliad na Llywodraeth Cymru unrhyw swyddogaethau'n ymwneud â'r maes.\n'Penderfyniadau yng Nghymru'\nY corff sy'n craffu ar waith y BBC yw Ymddiriedolaeth y BBC ac mae Cyngor Cynulleidfa yng Nghymru yn adlewyrchu barn y gynulleidfa.\nDywedodd yr ymddiriedolaeth: "Mae'r BBC yn atebol i dalwyr ffi'r drwydded ar draws y Deyrnas Gyfun ...\n"Yng Nghymru yr Ymddiriedolwr Cenedlaethol Elan Closs Stephens sy'n cynrychioli buddiannau talwyr ffi'r drwydded.\n"Mae'r Cynulliad yn rhan o'r broses apwyntio."\nDywedodd Mr Davies: "Rhaid i'r corff pwysicaf sydd wedi ei ethol yn ddemocrataidd yng Nghymrui graffu ar benderfyniadau golygyddol sy'n cael eu gwneud yng Nghymru, nid yn unig am wleidyddiaeth ond am Gymru."\nMae wedi ysgrifennu at Ysgrifennydd Diwylliant, y Cyfryngau a Chwaraeon, Maria Miller, i ddweud y dylai llywodraethiant y BBC yng Nghymru gael ei ystyried yn ystod proses adnewyddu'r siarter yn 2017.\nDywedodd llefarydd ar ran yr adran nad oedd awgrym Mr Davies yn cael ei ystyried.\nMae ei alwad yn groes i safbwynt Llywodraeth y Deyrnas Unedig.\nMae cyfraniad Swyddfa Cymru i ail ran Comisiwn Silk sy'n ystyried grymoedd ychwanegol ar gyfer y Cynulliad wedi dweud: "Mae rhesymau da pam na chafodd darlledu ei ddatganoli fel rhan o'r setliadau datganoli, a does dim tystiolaeth i awgrymu y byddai datganoli polisi darlledu neu newid y ffordd mae'r BBC yn cael ei gyllido o fudd i'r bobl sy'n talu ffi'r drwydded."\nHefyd mae wedi dweud bod yna "fudd clir i'r genedl a'i rhannau cyfansoddol" mewn cadw pwerau darlledu yn San Steffan.\nGalwodd Mr Davies am ddiwedd ar y system bresennol o gyllido gwariant datganoledig, system mae'n ei disgrifio fel: "Siec yn cael ei gyrru lawr yr M4, sy'n cael ei chyfnewid am arian ac yna gofyn am fwy fel arfer."\nDdydd Mawrth fe wrthododd Prif Weinidog y DU David Cameron ddweud pryd y byddai pwerau trethi a benthyg newydd yn cael eu gweithredu yng Nghymru, yn unol ag argymhellion rhan gyntaf Comisiwn Silk.\nMae Mr Davies wedi cydnabod barn Mr Cameron fod gan wleidyddion Bae Caerdydd "obsesiwn am chwarae gyda'r cyfansoddiad" ond mae wedi rhoi'r bai ar setliad datganoli gwreiddiol "gwael" oedd, meddai, yn golygu bod nifer o wneuthurwyr polisi yn trafod y cyfansoddiad yn hytrach na pholisi.\n'Datganolwch ynni a darlledu'\nDemocratiaid Rhyddfrydol am 'Senedd go iawn'


Archif Newyddion Ebrill 2012 – Newyddion a Digwyddiadau, Prifysgol Bangor\nArchif Newyddion: Ebrill 2012\nGwyl Ffilm Myfyrwyr Prydain\nMae project ar y cyd rhwng israddedigion ac ol-raddedigion yn yr Ysgol Astudiaethau Creadigol a'r Cyfryngau wedi ei ddewis ar gyfer yr Ŵyl Ffilm Myfyrwyr Prydain ac yn cael ei darlledu yn Llundain, Bryste, Newcastle a Lerpwl yn ystod mis Ebrill. Llongyfarchiadau i'r tîm cynhyrchu ar y ffilm "31st May"\nDyddiad cyhoeddi: 27 Ebrill 2012\nGwobr Rhydychen i Athro o Fangor\nMae Tony Bushell, Athro Almaeneg yn yr Ysgol Ieithoedd Modern ym Mangor, wedi ennill ysgoloriaeth o fri ar gyfer ymwelydd, gan Goleg Sant Ioan, Rhydychen, i gwblhau astudiaeth yn ymwneud â rhethreg hunaniaeth Awstriaidd.\nDyddiad cyhoeddi: 26 Ebrill 2012\nMae'r myfyriwr y gyfraith, trydedd flwyddyn o Brifysgol Bangor, Kate Longson wedi ennill ysgoloriaeth o fri gwerth £15,000 i ddilyn ei huchelgais i fod yn fargyfreithiwr. Yn gyn-ddisgybl o St Joseph's College, Trentvale, Stoke-on-Trent, bydd Kate, o Rough Close, Swydd Stafford, yn dechrau ar y cwrs Bar Professional Training Course (BPTC) ym Mhrifysgol Fetropolitan Manceinion ym mis Medi. Enillodd Ysgoloriaeth Lord Denning o £15,000 gan Ysbyty Lincoln ar ôl cael cyfweliad llwyddiannus yn gynharach y mis hwn. Cyn hynny enillodd yr Hardwicke Entrance Award i dalu am y gost o ymuno ag Ysbyty Lincoln (un o bedair neuadd brawdlys yn y DU, sydd rhaid i fyfyrwyr ymuno er mwyn bod yn fargyfreithiwr) a’r ffioedd Galw ar ôl cwblhau’r BPTC.


£6.5m ar gyfer gwasanaeth gofal canser digidol newydd yng Nghymru | LLYW.CYMRU\nAr Ddiwrnod Canser y Byd, mae Vaughan Gething, y Gweinidog Iechyd, wedi cyhoeddi £6.5m ar gyfer gwasanaeth gofal canser digidol newydd yng Nghymru.\nBydd y system newydd yn disodli’r un a ddefnyddir ar hyn o bryd gan ganolfannau canser yng Nghymru. Bydd modd integreiddio’r system â gwasanaethau digidol lleol a chenedlaethol y Gwasanaeth Iechyd yng Nghymru, a bydd yn rhoi tawelwch meddwl i unigolion fod eu gofal canser a’u hanghenion penodol nhw yn cael eu hystyried lle bynnag y byddant yn cael eu trin. Y gobaith yw y bydd y system newydd ar gael yn genedlaethol o 2022 ymlaen.\nMae cyfraddau goroesi canser yng Nghymru yn gwella ond rydw i am inni wella eto hyd yn oed. Dyna pam rydyn ni’n gweithio i wella prydlondeb, cysondeb ac ansawdd y gofal canser a gynigir yma yng Nghymru.\nBydd y buddsoddiad hwn yn cynnig gwasanaeth digidol mwy diogel, dibynadwy ac integredig ar gyfer gofal canser ym mhob cwr o Gymru. Bydd hefyd yn sicrhau bod cofnodion iechyd a gofal electronig unigolion yn cynnwys gwybodaeth berthnasol am eu triniaeth ganser. O ganlyniad, bydd pob unigolyn yn gallu cael y gofal sydd ei angen arno, pryd bynnag y bydd ei angen arno, a lle bynnag y bydd ei angen.\n“Bydd hyn yn cefnogi’r gwaith o sefydlu Llwybr Canser Unigol cyntaf y Deyrnas Unedig ac yn helpu i wireddu ein dymuniad i adeiladu Canolfan Ganser newydd yn Felindre.


Cynhyrchwyr Rhannau Hidlo Spare - Rhannau Spare Cyfanwerthu Hidlo - Rhannau Tragwyddol\nCartref > Cynhyrchion > Awto hidlyddion > Rhannau Hidlo Spare\n12V 24V gwresogyddion trydan ar gyfer gwahanu dŵr hidlydd tanwydd tryciau\nSiop gyda hyder ar rannau Everlasting ar gyfer ansawdd a gwresogyddion trydan 24V 12V gwirioneddol ar gyfer gwahanu dŵr hidlydd tanwydd tryciau gyda'r pris mwyaf cystadleuol. Rydym yn cynnig cynnyrch OEM gwasanaeth newydd. Dylai yr ydych â diddordeb ynddo, inni alw am fwy o...\nBater Llwydr y Môr YN FELEL 343-5527 3435527\nRhif Rhan: 343-5527, 3435527\nEnw Rhannau: BOWL AS FUEL, Bowl Separator Dŵr Tanwydd\nRhif Rhan: 112-9401,1129401\nEnw Rhannau: BOWL AS-WATE, Casgliad Dwr Bowl\nTanwydd Racor dŵr gwahanydd dŵr bowlen gardod Cwpan\nDisgrifiad: Rhan Rhif: enw rhan RK 11-1938 RK15437: glir bowlen pecyn gweler-drwy'r bowlen gyda draen a plwg pecyn dŵr mewn bowlen capasiti: 10.3 owns (305 ml) manylion lluniau: deunydd: MOQ plastig: samplau 10PCS: Telir nwyddau mewn stoc, nid am ddim, gan ichi. Croes:...\nRhannau Tragwyddol yw un o'r gwneuthurwyr blaenllaw sy'n cynnig rhannau sbâr gwreiddiol a dilys. Ar ôl arbenigo yn y maes hwn ers blynyddoedd lawer, rydym yn darparu ailosod rhannau sbâr OEM i gwsmeriaid. Croeso i ansawdd cyfanwerthu, gwydn a rhad y cynhyrchion ôl-farchnata gyda ni.


Bant i Frwsel! – Plaid Ifanc\nPublished 27th Medi 2015 in Uncategorised\nYn ddiweddar aeth Liam Bowen, cynrychiolydd cangen Caerdydd, i Frwsel er mwyn cwrdd ag aelodau EFAy. Dyma’i flog yn sôn am ei daith…\nBues i’n ddigon ffodus dros y penwythnos diwetha’ i fynd ar fy ‘Plaid Misson’ gynta’ dros y Blaid Ifanc. Hyd yn hyn, rwy’ wedi clywed am rhai yn mynd i weld haul Barcelona, Falensia a Gwlad y Basg, felly roeddwn braidd yn siomedig pan weles i ragolwg o law a gwyntoedd trwm ym Mrwsel! I’r rhai sy’n fy adnabod i, ni fyddai’n syndod mawr fy mod i wedi gadel y trefniadau mor hwyr hyd nes i brisiau’r awyren draw a nôl costi tua £250+. Felly, teithio ar fws i Lundain oedd y cam cyntaf cyn teithio ar fws dros nos i Frwsel wrth gymryd y Fferi o Dover i Calais. Do, fe gymerodd hyn lot fwy o amser (ac amynedd), ond gyda bws i Frwsel ond yn costi £10 – Sai’n Cwyno.\nNod y daith yn bennaf oedd cadw cysylltiadau cryf gyda rhai o bartïon ifanc asgell chwith Ewrop sydd yn syrthio o dan faner EFAy, sef adran ifanc, Cynghrair Rhydd Ewrop. Mudiad Ieuenctid yw hwn sy’n bartneriaeth o sefydliadau, mudiadau neu bleidiau gwleidyddol sy’n ceisio diogelu a hyrwyddo’r amrywiaeth diwylliannol, ieithyddol a chenedlaethol o fewn Ewrop. Maent yn gwneud gwaith arbennig ar draws Ewrop ac yn hoff iawn o Jill Evans ein ASE.\nCafodd y cyfarfod ei alw gan JERC – Joventuts d’Esquerra Republicana de Catalunya, sef asgell ifanc Esquerra Republicana de Catalunya. Plaid Weriniaethol, Asgell Chwith Catalaneg yw’r rhain, sy’n rhan o’r ymgyrch gref i gael Annibyniaeth i Gatalonia. Teitl y cyfarfod oedd, ‘Youth For the Democratic Revolution’ ac roeddwn am gymryd rhan mewn nifer o ddadleuon a sgyrsiau difyr a dwys ar yr hwn gallwn ni wneud, fel mudiadau ifanc i wella ein gwledydd lleiafrifol ac Ewrop.\nRoeddwn yn edrych ymlaen yn arw i gwrdd â phawb a dechrau ar y gwaith ond wrth gyrraedd yr adeiladau ysblennydd (Drud!!!) – Senedd Ewrop, dim ond un peth oedd ar fy meddwl a hynny oedd y llun a welais ar Facebook, llun Aylan Kurdi! Rhaid i mi gyfaddef, wnes i rannu’r llun hynny fy hunan, mewn ‘rant’ eitha grac ac emosiynol ar fy Facebook. Roeddwn i ffaelu credu bod y llun hwn o Fabi unig, llonydd wedi cael ei ddefnyddio mewn ffordd mor dactegol gan Bapurau Newyddion oedd wedi gwthio propaganda o gasineb a hiliaeth am y ffoaduriaid ers y cychwyn. Rwyf fawr yn gobeithio bod y sefyllfa anfaddeuol hon wedi rhoi ysgytwad i’r bobl oedd mor gyflym i’w barnu ac ymosod arnynt – A bydd wastad croeso i un neu ddau deulu ym Mhontyberem!\nFelly ar ôl cryn dipyn o drafod am sefyllfa fregus y ffoaduriaid ymlaen at y cyflwyniadau! Yn ddiarwybod i mi, roedd rhaid i mi roi cyflwyniad o Blaid Cymru ac ar y problemau sy’n ein hwynebu. Felly roeddwn yn hapus iawn i weld Dan, sydd yn gweithio i EFAy ar hyn o bryd, yn cerdded trwy’r drws gan fod ef yn gwybod lot mwy na fi. Clywsom gan chwe aelod o JERC, Adrian a Asier o Gazte Abertzaleak – Gwlad y Basg, Sebastian ac Anna o Denmark a Hanna o’r Ffindir. Roedd yn ddiddorol i glywed am sefyllfaoedd gwahanol y Chwith o fewn Ewrop a’u cymharu gyda’n sefyllfa ni.\nCafodd y ddadl gyntaf ei selio ar Ddiffyg Democrataidd (Democratic Deficit). Cafodd ei arwain gan Max Zanartu o JERC a thrafodom y diffyg o fewn Democratiaeth yn yr Undeb Ewropeaidd heddiw. Siaradom yn ddwys ar Argyfwng Groeg a sut roedd pwerau mawr Ewrop, megis yr Almaen yn gallu eu gwthio a’u bwlio. Gwnaethpwyd pwynt arbennig gan un aelod o’r sgwrs pan ddywedwyd bod y diffyg Democrataidd hwn yn rhywbeth sydd yn cael ei weld o’r gwaelod i fyny a defnyddiwyd sefyllfa ni ac yr Alban yn bennaf, le cafwyd dros Ugain mlynedd, ers 1979, o’r Ceidwadwyr yn ein rheoli ni, heb fyth ennill etholiad yn ein gwledydd. Wrth gwrs, dim ond un ateb sydd i hyn? Stopio gadael i’r lleiafrif rheoli’r mwyafrif yn San Steffan a datgysylltu yn gyfan gwbl.\nYna, cawsom daith o amgylch Senedd Ewrop. Roedd y Senedd ei hunain yn enfawr ac yn ddigon modern, ond wrth ystyried mai dim ond tua unwaith y mis y mae hi yn cael ei ddefnyddio (Gyda’r cyfarfodydd pwysig i gyd yn Strasbwrg) gwastraff arian oedd llawer o’r hyn oedd i’w weld. Roedd y daith o amgylch y senedd yn hir ac ar ôl bod ar ddihun ar fws am tua chwe awr, gwych oedd cerdded rownd cornel a chael fy nihuno gan y llun prydferth hwn – Jill Evans ASE yn sicrhau bod PAWB yn ymwybodol o Gymru fach ym Mrwsel…\nNesaf, bûm yn ffodus i gael darlith gan Marc Sanjaume ar ffyrdd newydd o Ddemocratiaeth tu fewn i fframwaith Ewrop. Gwyddonydd Gwleidyddol ac Ymchwilydd ym Mhrifysgol, Université du Québec à Montréal. Trafodom yr hyn oedd angen i Wlad leiafrifol lwyddo o fewn Ewrop a sut roedd y pŵer oedd ganddynt wedi datganoli eisoes pan dan reolaeth yn helpu’r nod o gael Annibyniaeth. Siom enfawr oedd gweld pa mor isel oedd Cymru yn graddio ar y graff o bwerau datganoledig sydd gennym wrth gymharu â’r gwledydd eraill a hefyd, ein bod ni ddim hyd yn oed ar y rhestr o wledydd gyda’r siawns am annibyniaeth. Rydym ni fel Gwlad, dan arweiniant Carwyn Jones y Diogyn yn gadael ein hunain lawr ar yr hyn sy’n bosib i ni. Mae Llafur ‘Cymru’ yn canolbwyntio gormod ar fodloni eu meistri yn Lloegr ac mae’r Cymry yn dioddef. Dim ond Plaid Cymru gall rhoi ni yn gyntaf a sicrhau ein bod ni yn cyflawni ein Potensial.\nDilynwyd y ddarlith ddifyr hon gan noson o ymlacio (ac yfed) mewn tafarn yng nghanol Brwsel. Parhaodd y trafod gwleidyddol tan oriau man y bore, ond nid oedd fy afu bach i yn ddim cystadleuaeth i’r Catalaniaid oedd dal i yfed Tequila yn bell ar ôl i mi gwympo i gysgu.\nAr ôl noson o gwsg defnyddiol iawn, cawsom ein dadl ddiwethaf ar fore Sadwrn dan arweiniant Silvio Falcon, sef un o Wyddonwyr ac Ymgynghorwyr Gwleidyddol ERC yn Ewrop. Roedd y sgwrs wedi ei selio ar Annibyniaeth i Gatalonia a chefais fy nghyffroi gan y newyddion oedd gan Silvio i rannu. Dywedodd Silivio y dylai Catalonia fod yn annibynnol o fewn deunaw mis os mi fydd y glymblaid Junts pêl Si yn ennill mwyafrif yn Etholiadau Catalonia ar ddiwedd y mis. Mae’r glymblaid Junts pêl Si yn cynnwys partïon asgell dde, ganolig a’r chwith (ERC) sydd am weld Catalonia’n annibynnol. Dywedodd bod y glymblaid yn brysur tu ôl i’r llennu yn cynllunio a chyflwyno rhaglenni gwleidyddol i Gatalonia Rydd. Dywedodd Silvio “Rhaid sicrhau bod yr arian yn eu lle ac yna, mi fydd hi’n rhwydd’. Mae Catalonia wedi arfer gyda thriciau brwnt Sbaen sydd yn debyg i’r rhai a gwelwyd yn yr Alban y flwyddyn ddiwethaf e.e. unbennaeth a thuedd ar y papurau newydd ac yn y cyfryngau. Mi fyddai’r Catalaniaid yn barod i alw UDI – Datganiad Unochrog o Annibyniaeth petai hi’n dod i hynny, a phetai’r arian yn eu lle, mae Silvio a gweddill y Catalaniaid yn ddigon ffyddiog fe enillant nhw’r ymgyrch.\nWedi’r ddadl ddiwethaf roedd yn amser troi am adref. Profiad gwych a hoffwn ddiolch i holl aelodau JERC a’r partïon eraill am fy ysbrydoli i gadw’r fflam yn fyw yng Nghymru fach.\nRoedd hi’n anodd iawn ar adegau i glywed y bwrlwm ac yr egni oedd tu ôl i’r ymgyrch hynny wrth gymharu ar sefyllfa ni yng Nghymru. Gallwn ond freuddwydio am weld cwpwl o filoedd yn gorymdeithio o amgylch Caerdydd, heb sôn am y filiwn oedd yn Barcelona yn ymgyrchu’r flwyddyn ddiwethaf. Rhaid i ni fel Cymry sylweddoli bod gwell i gael na’r hyn sydd gennym ar hyn o bryd. Beth sydd mor arbennig ar fod yn ddibynnol? Rydym yn wlad fach ond yn un balch gyda’r gallu i fod yn gryf a llewyrchus o dan yr amodau cywir. Yr unig ffordd i sicrhau hyn yw pleidleisio dros y Blaid fyddai’n rhoi Cymru’n gyntaf ar bob achlysur – Plaid Cymru.\nVisca Catalunya Lliure! #CymruRydd\n← Na i ail-enwi Stadiwm y Mileniwm!\nEthol Cadeirydd Newydd →


Diweddarwyd y dudalen ar: 02/07/2020\nOs ydych yn fusnes bwyd sy'n gweithredu yn Sir Gaerfyrddin dylech fod yn ymwybodol o'r rheoliadau llym sydd ar waith i ddiogelu eich busnes a'ch cwsmeriaid. Mae ein tîm Iechyd yr Amgylchedd yn gallu eich cynghori ynghylch yr hyn y mae angen ichi ei wneud a bydd yn eich helpu drwy'r broses o gofrestru eich busnes a sicrhau ei fod yn bodloni'r holl safonau angenrheidiol.\nYn ogystal mae'n ddyletswydd arnom i sicrhau bod y safonau iechyd a diogelwch yn cael eu bodloni, ac rydym yn cynnal archwiliadau hylendid bwyd heb rybudd ac yn samplu bwyd yn rheolaidd pan fydd aelodau o'r cyhoedd yn rhoi gwybod am bryder.\nDechrau busnes bwyd newydd\nEin pecyn cyngor sy’n cynnwys rhestr wirio i’ch arwain drwy’r camau angenrheidiol i gydymffurfio â’r ddeddfwriaeth. Darganfyddwch ragor am hylendid, trwyddedu a mwy.\nCyngor Hylendid Bwyd ar gyfer eich busnes\nMynediad i gyngor arbenigol am hylendid bwyd. Fe fydd ymweliad cyngor hylendid bwyd yn costio £45 yr awr, ac yn cael ei drefnu’n bwrpasol at anghenion eich busnes.\nCewch wybod a oes gan fwyty, siop tecawê neu siop fwyd safon hylendid bwyd da.\nDywedwch wrthym am broblem bwyd\nNi waeth pa mor dda y mae cynhyrchydd bwyd, weithiau mae pethau'n mynd o le.


Mae Ymgyrch Dawns Glaw, sy'n dasglu amlasiantaethol o arbenigwyr o asiantaethau allweddol ledled Cymru, wedi ailffurfio i leihau, a lle bo hynny'n bosibl, dileu effaith tanau glaswellt ledled Cymru.\nDiogelwch Sychwyr Dillad\nPeidiwch â gadael sychwyr dillad wedi'u troi ymlaen pan nad oes unrhyw un gartref, neu dros nos.\nMae'n bleser gennym gyflwyno ein Cynllun Strategol ar gyfer 2022-2027, sy'n nodi ein gweledigaeth ar gyfer y dyfodol.\nDarllenwch ein Cynllun Strategol\nMae ein Cynllun Gwella Busnes Blynyddol yn rhan o gyfres o ddogfennau a gynlluniwyd i gyflawni ein gweledigaeth, ein cenhadaeth a'n gwerthoedd.\nDarllenwch ein Cynllun Gwella Busnes Blynyddol\nRydym yn disgwyl i’r haf hwn fod y prysuraf erioed ...\nLinsey Perry 17 Meh 2022\nLlongyfarchiadau i gymuned Cydweli a’r criw yn ei ...\nCaio Higginson 10 Meh 2022\nYn Eisteddfod yr Urdd yn Ninbych yr wythnos yma, mae’r tri Gwasanaeth Tân ac Achub yng Nghymru wedi lansio eu cymeriad newydd ar gyfer diogelwch tân, sef Sbarc.\nSophie Rees 06 Meh 2022\nDigwyddiadau'r Gwasanaeth, Newyddion y Gwasanaeth\nCyflwyno Dyfarniad Cymeradwyaeth y Prif Swyddog Tân i Hyrwyddwr Cyd-ymateb Meddygol\nMae Stephen Roberts, Rheolwr Gweithrediadau, Cymor ...\nCaio Higginson 24 Mai 2022\nDdydd Llun, 23/05/2022 am 11:47am, cafodd diffoddw ...\nCadwch yn Ddiogel yr Haf hwn!\nWrth i dymor yr haf agosáu gyda’r addewid o dywydd cynhesach, dyma’r amser delfrydol i fwynhau amrywiaeth o weithgareddau awyr agored, i drefnu eich gwyliau gartref neu eich gwyliau bellach i ffwrdd, i fynd â’ch teulu ar drip gwersylla, neu i fwynhau eich ardal leol.\nSophie Rees 24 Mai 2022\nAr 30 Ebrill, yn arena Swansea.com yn Abertawe, llwyddodd sgwad o 12 o ddiffoddwyr tân amser cyflawn newydd eu recriwtio i gwblhau 1,000,025 metr ar feiciau sbin, a hynny mewn ymgais i godi arian ar gyfer Elusen y Diffoddwyr Tân ac Elusen 2wish.\nLinsey Perry 03 Mai 2022\nNewyddion y Gwasanaeth, Digwyddiadau'r Gwasanaeth\nBydd Ymgyrch Cyngor Cenedlaethol y Prif Swyddogion Tân, Deall Peryglon Dŵr, yn cael ei lansio yr wythnos hon.\nSophie Rees 25 Ebr 2022\nMae Ymgyrch DawnsGlaw, tasglu aml-asiantaeth o arbenigwyr o asiantaethau allweddol ledled Cymru wedi diwygio i leihau, a lle bo modd dileu effaith tanau glaswellt ar draws Cymru.\nEwch i'n tudalen ymgyrch DawnsGlaw\nEwch i'n tudalennau Diogelwch yr Haf am mwy o wybodaeth\nYmgyrcheodd Cyfredol >\nRydym eisiau eich barn\nDyma'ch Gwasanaeth Tân ac Achub!\nRydyn ni eisiau gwybod beth yw eich barn chi am y gwasanaethau rydyn ni'n eu darparu a sut rydych chi'n credu y gallwn ni wneud newidiadau i sicrhau ein bod ni'n datblygu ein gweithgareddau atal, amddiffyn ac ymateb yn barhaus a gwella'r ffordd rydyn ni'n rhedeg ein busnes.\nRydym yn cynnal ymgynghoriadau ffurfiol yn rheolaidd, gan roi'r cyfle i chi rannu eich barn ar ein gweledigaeth a'n hamcanion ar draws ein gwahanol gynlluniau.\nEr mwyn sicrhau ein bod yn parhau i ddarparu gwasanaeth effeithlon ac effeithiol i'n cymunedau, mae herio a gwella'r ffordd yr ydym yn gweithio yn bwysig iawn felly rydym yn eich annog i siarad â ni ar unrhyw adeg.


Powys - Wicipedia\n(Ailgyfeiriad oddi wrth Mhowys)\nprif ardal, siroedd cadwedig Cymru\nSwydd Henffordd, Ceredigion, Sir Fynwy, Sir Ddinbych, Sir Gaerfyrddin, Gwynedd, Rhondda Cynon Taf, Swydd Amwythig (awdurdod unedol), Blaenau Gwent, Caerffili, Merthyr Tudful, Castell-nedd Port Talbot, Wrecsam, Clwyd, Dyfed, Gwent, Morgannwg Ganol, Gorllewin Morgannwg, Swydd Amwythig\nMae'r erthygl yma am sir Powys. Am yr hen deyrnas ganoloesol gweler Teyrnas Powys.\nSir yn nwyrain canolbarth Cymru sy'n ymestyn ar hyd y gororau yw Powys, a'r sir gyda'r arwynebedd mwyaf yng Nghymru: 5,179 km² (2,000 mi sg). Cafodd ei henwi ar ôl teyrnas ganoloesol Powys. Mae'n cynnwys tiriogaeth hen siroedd Maldwyn, Maesyfed a Brycheiniog. Mae'n ardal wledig sy'n cynnwys sawl tref farchnad hanesyddol fel Machynlleth, Llanfair-ym-Muallt a'r Trallwng. Y Drenewydd yw canolfan weinyddol y sir, lle ceir prif swyddfeydd yr awdurdod lleol, Cyngor Sir Powys. Yn 2011 roedd y boblogaeth yn 132,200.\nYng Nghyfrifiad 2001 roedd 21% o'r boblogaeth yn siarad Cymraeg.\nPowys yng Nghymru\nPowys yng Nghymru 1976-1996\nPowys yng Nghymru heddiw\n3.1 Cynhanes ac Oes y Celtiaid\n3.2.1 Neuaddau canoloesol\n3.2.2 Cestyll a hynafiaethau eraill\n3.2.3 Eglwysi a henebion crefyddol eraill\nMae Powys yn rhanbarth mawr – yn chwarter arwynebedd Cymru, ac yn ymestyn o fynyddoedd Y Berwyn yn y gogledd i fynyddoedd Bannau Brycheiniog yn y de. Yn y gorllewin ceir brynia'r Elenydd, tarddle'r afonydd Hafren a Gwy.\nRhennir y sir yn 110 o gymunedau:\nAber-miwl gyda Llandysul\nDiserth a Threcoed\nY Drenewydd a Llanllwchaearn\nLlanddewi yn Hwytyn\nLlanfihangel Cwm Du gyda Bwlch a Chathedin\nTal-y-bont ar Wysg\nDaw enw'r sir cyfredol o hen ardal weinyddol Gymreig, sef Teyrnas Powys. Gwêl yr hanesydd y Dr John Davies gysylltiad rhwng y gair Lladin pagus â'r ardal honno yng nghanolbarth Cymru, "Powys". Dywed: "Mae'n debygol bod perthynas rhwng y gair pagus a'r enw "Powys"; maent yn gytras felly â'r gair "pagan". Credir mai cnewyllyn teyrnas Powys oedd pagus neu gefn gwlad teyrnas y Cornovii ac i Bowys ehangu i gynnwys y diriogaeth honno...".\nSedd yn Eglwys Crist, y Trallwng, gydag arfbais Powys.\nCynhanes ac Oes y Celtiaid[golygu | golygu cod y dudalen]\nRoedd Teyrnas Powys yn y 6g yn cynnwys dau dreuan o'r hyn a elwir yn Bowys heddiw – y ddau dreuan mwyaf gogleddol, ynghyd â'r rhan fwyaf o Swydd Amwythig. Daeth i ben pan gafodd ei uno gyda Theyrnas Gwynedd dan arweiniad Llywelyn ap Gruffudd (c. 1223 – 11 Rhagfyr 1282). Ceir 60 o lannoedd ym Mhowys – llefydd sy'n cychwyn gyda "Llan", sy'n dangos fod yma gryn weithgarwch crefyddol yn y 6ed a'r 7ed ganrif.\nOnd ceir olion pobl ganrifoedd cyn hyn: gwyddys hyn oherwydd fod arfau callestr o Oes Ganol y Cerrig (y mesolythig) wedi'i ganfod yma. Yr hyn sy'n allweddol i'n dealltwriaeth o olion cynhanes (ac wedi hynny) Powys yw fod ynddi dair prif afon, tri dyffryn a thri mynedfa – a thrwyddynt y deuai pobl i'r ardal. Mae'r rhostiroedd i'r de o Afon Wysg yn debyg iawn i diroedd gogledd Morgannwg, a thrwyddynt hwy y cysylltwyd de Powys gyda Dyffryn Morgannwg a'r Môr Hafren. Yng nghanol y sir, mae dyffrynoedd yr Wysg ac Afon Gwy hefyd yn fynedfa ac yn ffyrdd tramwy naturiol i'r ardal, a thrwyddynt hwy y daeth y bobl a'r diwylliant Celtaidd a gododd gloddfeydd nodedig Talgarth. Ychydig i'r gogledd ceir y trydydd mynedfa i Bowys: dyffryn Afon Hafren, gyda'i diroedd ffrwythlon, cyfoethog.\nCeir dros 1130 o siambrau claddu o wahanol fathau ym Mhowys, yn dyddio o 4,000CC i 1000CC, gyda'r rhan fwyaf ohonynt yn perthyn i'r Oes Efydd. Mae 339 ohonynt wedi eu cofrestru fel henebion cofrestredig. Saif yma, fel cerfluniau o'r Oes Efydd 275 o feini hirion, gyda 92 wedi'u cofrestru. Mae yma hefyd 90 o fryngaerau o Oes yr Haearn a 54 lloc (tir caeedig) ac aneddiadau. Yn Nhalgarth, o fewn ardal o tua dwy filltir sgwar, ceir 16 siambr claddu o Oes Ganol y Cerrig (y mesolythig) a ystyrir yn nodedig iawn. Siambrau hirion yw'r rhan fwyaf, gyda cherrig anferthol yn eu gorchuddio fel nenfydau; mae eu cynlluniau mewnol yn hynod o gymhleth ac yn arwydd fod yma bobl soffistigedig iawn, amaethwyr cynnar gyda defodau claddu arbennig. Canfuwyd yr offeryn cerdd hynaf yng Nghymru ym Mhenywyrlod, Talgarth a ddyddiwyd i c. 4000 BC; darganfuwyd y siambr gan ffermwr lleol a'r offeryn cerdd ym Mehefin 1972. Ceir siambrau tebyg ym Morgannwg ac yn y Cotswolds a gelwir y math hwn yn Feddrodau Hafren-Cotswold.\nRhwng 2,000 a 1,500 CC daeth Diwylliant Bicer Gloch i Ynys Prydain, ond ychydig iawn o'u holion sydd ym mhowys, gyda'r rhan fwyaf tua diwedd y cyfnod. Yn eu plith mae Gallt Caebetin, Ynys Hir (Mynydd Epynt) a glannau Afon Tefeidiad, ger Tref-y-clawdd. Carneddi bychain oedd y rhain, a oedd yn aml yn cynnwys wrn o lwch un neu ddau person wedi'i amlosgi. Ceir hefyd gylchgoedd neu resi o gerrig o'r cyfnod yma ger Llyn Bugeilyn a Phant Sychbant (Fforest Fawr). Yn Heyop ac yn Llanwrthwl cafwyd casgliadau o dorchau aur a grewyd tua diwedd yr Oes Efydd. Mae'n debygol iawn iddynt gael eu gwneud yn lleol, mewn arddull Gwyddelig.\nNeuaddau canoloesol[golygu | golygu cod y dudalen]\nMae Powys yn hynod iawn o ran ei neuaddau canoloesol, gan ei bod yn dilyn patrwm arbenng lle ceir neuaddau a godwyd o garreg yn Sir Frycheiniog, neuaddau pren yn Sir Drefaldwyn a neuaddau o garreg a choed yn Sir Faesyfed. Mewn geiriau eraill, dyma'r patrwm: neuaddau carreg i'r gorllewin o'r sir a phren i ddwyrain y sir. Ceir nifer o neuaddau sy'n dyddio i'r 14g ym Mhowys (a'r tri ym Mrycheiniog), gan gynnwys Neuadd Fawr a'r Neuadd Fach (Coleg Crist, Aberhonddu) a Phalas yr Esgob (Sant Dewi, Llan-ddew). Yn lled ddiweddar, deuthpwyd i ddeall fod Tŷ Uchaf (Castell Paun, Sir Faesyfed) hefyd yn dyddio i'r 14g. Codwyd Tŷ Mawr (Castell Caereinion) tua 1400 o garreg a phren ac felly hefyd Cwrt-Plas-y-Dre (y Drenewydd.\nY neuadd fawr garreg fwyaf ym Mhowys yw Tretŵr a oedd yn eiddo i William ap Thomas a'i deulu; ef hefyd oedd perchennog Castell Rhaglan yng Ngwent. Ymhlith y neuaddau eraill mae: Porthaml (Talgarth) c. 1460, yr Hen Ficerdy (y Clas-ar-Wy) c. 1400.\nCeir sawl tŷ ffrâm nenfforch (cruck framed houses) ym Mhowys, sef dull o dorri coeden ar i lawr (yn fertig) – coeden gyda thro ynddi – er mwyn ffurfio ffrâm yr adeilad; roedd hyn yn hynod o boblogaidd yn y 15g a'r 16g. Ceir nifer ohonynt drwy Bowys: yn Sir Frycheiniog ceir dros 25, Sir Drefaldwyn 100 a Sir Faesyfed dros 50. Y tŷ ffrâm nenfforch mwyaf ym Mhowys yw Tŷ Mawr (Newchurch, Powys; 25 tr) ac ymhlith y goreuon mae: Bryndraenog (Bugeildy; 19 tr), a cheir sawl ysgubor ar y ffurf hwn yn Maestorglwydd Ganol (Llanigon), Hen Rydycarw (Trefeglwys).\nWrth i'r ffasiwn o godi tai ffrâm nenfforch ddirwyn i ben tua diwedd y 16g, dechreuwyd codi tai ffrâm bren: Bryndraenog, Gwernfyda, Llanllugan a Ciliau (Llandeilo Graban). Codwyd tai hir ledled Cymru i gysgodi pobl ac anifeiliaid dan yr un to; mae Tŷ Mawr (Llanfihangel Nant Melan) yn esiampl gwerth chweil, ac felly hefyd Cileos (Penybontfawr) a Hepste Fawr (Ystradfellte), gyda drws yn cysylltu'r ddwy ran wedi goroesi'r canrifoedd.\nCestyll a hynafiaethau eraill[golygu | golygu cod y dudalen]\nCodwyd 23 o gestyll carreg ym Mhowys, gyda'r rhan fwyaf wedi'u codi o ganlyniad i frwydro rhwng y Cymry a'r Saeson yn y 12g.\nCyn hynny cafwyd nifer o gestyll mwnt a beili wrth i'r Normaniaid geisio cipio tir oddi wrth y Cymry brodorol.\nTyrau petrual oedd cestyll carreg y 12g, gan gynnwys Castell Powys neu weithiau "Gastell Coch" (ger y Trallwng) a chestyll y Gelli Gandryll a Chastell Dinas Brân. Erbyn 1220 gwelwyd tyrau crwn: Bronllys, Tretŵr a Chastell Cwm Camlais – un o gestyll Llywelyn ap Gruffudd. Yn dilyn gwaith cloddio yng Nghastell Trefaldwyn, cafwyd tystiolaeth fod yno borth deudwr (porth a wnaed drwy uno dau dŵr) – y cyntaf o'i fath i'w adeiladu yng Nghymru.\nDoedd dim gwahaniaethau mawr rhwng cestyll Cymreig a'r rhai a godwyd gan y goresgynwyr Seisnig, fel rheol, ond weithiau, cododd y Tywysogion Cymreig gestyll siâp "D" ee Castell Coch ac Ystradfellte (yn y Fforest Fawr) a Chastell Powys, a godwyd gan Gruffudd ap Gwenwynwyn c. 1280, ac sydd wedi goroesi'r canrifoedd.\nYn 1277 y cychwynwodd Edward I, brenin Lloegr ar y gwaith o godi ei unig gastell ym Mhowys, a hynny ym Muellt. Wedi llofruddio Llywelyn ar 11 Rhagfyr 1282, codwyd waliau i amddiffyn nifer o drefi, gan gynnwys: Tref-y-clawdd (fel yr awgryma'r enw), Maesyfed, Llanandras a Rhaeadr Gwy.\nEglwysi a henebion crefyddol eraill[golygu | golygu cod y dudalen]\nCeir dros 80 o seintiau a roddodd eu henwau i lannoedd ym Mhowys ond nid oes unrhyw olion o'r eglwysi cynnar (6g-11g) wedi goroesi ar wahân i un eglwys: Llanandras lle ceir wal a bwa a all berthyn i arddull Sacsonaidd. Ond ceir dros 20 o gerrig wedi'u haddurno, gan gynnwys bedyddfaeni; yn eu plith mae bedyddfaen Pencraig (8g), Newchurch, Powys (10g neu'r 11g), Defynnog (11g) a Phartrishow (11g). Mae bedyddfaen Defnnog yn cynnwys addurniadau o ddail ac ysgrifen rwnig a Lombardaidd (ardal yng ngogledd yr Eidal). Ceir nifer o golofnau cerfiedig hefyd (o'r 5g a'r 6g) gan gynnwys: Trallong, Carreg Turpillius, Maen Madog, Ystradfellte a Charreg Rustece (Llanerfyl), nifer ohonynt yn cynnwys addurn y Groes Geltaidd a chlymau Celtaidd cain. Y mwyaf cain, efallai, yw Carreg Llywel o'r 8g, sydd bellach wedi'i werthu i'r Amgueddfa Brydeinig yn Llundain am £10.\nMae'r rhan fwyaf o'r eglwysi mewn llannau crwn, ar gopa bryn neu ar lan afon, ac mae'r tri ffactor hyn yn dangos eu bod yn perthyn i gyfnod cyn-Gristnogaeth. O'r 10g i'r 12g, trodd y mynachlogydd yn glasau, gyda phob eglwys yn cyfrannu tuag atynt a phob un yn cynnwys abad, offeiriad a chanon. Parhaodd y rhain yn eitha annibynnol hyd nes iddynt gael eu hymgorffori o fewn yr Eglwys Gatholig. Roedd 7 clas ym Mhowys: Llandinam, Llangurig, Meifod, y Clas-ar-Wy, Glascwm, Sant Harmon a Llanddew.\nMae'r eglwysi'r Oesoedd Canol yn gymysgedd o bensaerniaeth.\nAbaty Cwm Hir\nAbaty Ystrad Marchell\nRheilffordd Y Trallwng a Llanfair\nPila gwyrdd, RSPB Llyn Efyrnwy\nAdeiladau rhestredig Gradd I Powys\n↑ Bwrdd yr Iaith, (disbanded 2012), Dalen a archifwyd, 30 Mawrth 2012\n↑ John Davies, Hanes Cymru (Llyfrau Penguin, 1990), tudalen 52.\n↑ Clwyd-Powys Archaeological Trust: Introducing Prehistoric burial and ritual sites. Archifwyd 2016-03-04 yn y Peiriant Wayback. Adalwyd 18 Mawrth 2018\n↑ Richard Haslam, The Buildings of Wales: Powys, tud. 39.\nCyngor Sir Powys Archifwyd 2004-02-07 yn y Peiriant Wayback.\nWedi dod o "https://cy.wikipedia.org/w/index.php?title=Powys&oldid=11083354"\nSiroedd cadwedig Cymru\nNewidiwyd y dudalen hon ddiwethaf ar 21 Mehefin 2022, am 12:19.


Darganfod ceffyl mewn cyflwr difrifol yn Aberfan – Golwg360\n25 Mawrth 2019 am 14:08\nMae elusen yr RSPCA wedi lansio apêl am wybodaeth ar ôl i geffyl cael ei ddarganfod mewn cyflwr difrifol yn Aberfan ger Merthyr Tudful.\nDaeth aelod o’r cyhoedd o hyd i’r ceffyl oedd wedi cwympo mewn cae tu ôl i Fryngoleu, cyn cysylltu gyda’r RSPCA.\nRoedd rhaid i archwilydd yr elusen, Gemma Cooper, ddifa’r ceffyl oherwydd bod ei “chyflwr yn rhy ddifrifol.”\n“Roedd y ceffyl hwn yn amlwg mewn ffordd ddrwg – roedd hi o dan bwysau ac roedd ganddi belfis wedi torri,” meddai Gemma Cooper.\n“Roedd y ceffyl gyda sglodyn ynddi, ond doedd y rhifau ddim mewn defnydd rhagor sy’n golygu fod ganddi berchennog yn rhywle, a hoffem ni siarad gyda nhw.”\nDylai unrhyw un sydd â gwybodaeth ffonio 0300 123 8018.


Am Cymorth Cristnogol | Global Explorers\nBeth yw Cymorth Cristnogol?\nElusen wedi ei sefydlu yn y DU ac Iwerddon yw Cymorth Cristnoogl sy’n gweithio mewn dros 50 gwlad. Mae am helpu pobl dlotaf y byd i wneud eu bywydau’n well. Mae Cymorth Cristnogol yn codi llais ynghylch ac yn ceisio newid y pethau hynny sy’n cadw pobl yn dlawd. Mae’n anfon yr arian mae’n ei godi i gyrff (a enwir yn ‘bartneriaid’) sy’n gweithio gyda pobl dlawd yn eu cymunedau eu huanin.\nGwyliwch ffilm am waith Cymorth Cristnogol ...\nPam fod Cristnogion am helpu pobl eraill?\nYn y Beibl, mae Iesu’n helpu’r bobl y mae’n eu cyfarfod ac yn siarad llawer am garu eraill. Mae Cristnogion yn ceisio gwneud yr un fath. Mae Cristnogion yn credu fod Duw am gael byd sy’n fwy teg ac oherwydd nad ydyw, maent yn credu y dylent wneud rhywbeth am y peth.\nCafodd Cymorth Cristnogol ei gychwyn gan grŵp o bobl o eglwysi ar draws y DU ac Iwerddon oedd am helpu ffoaduriaid.\nGwrandewch ar stori a ddywedodd Iesu am helpu eraill …\nTaflen waith y Samariad Da Taflen wybodaeth Am Cymorth Cristnogol\nDywed Cymorth Cristnogol ei fod yn anghywir bod rhai pobl yn byw mewn tlodi eithafol. Ond beth yw ystyr ‘tlodi’? Nid mater o fod heb ddigon o arian yw tlodi, mae a wnelo a pheidio a chael y grym i reoli y pethau hynny sy’n angenrheidiol yn eich bywyd eich hun a bywyd eich cymuned. Mae Cymorth Cristnogol yn gweithio gydag eraill i ddileu tlodi – am byth.


cy > our_council > press_and_communications > latest_news > Trafod Twrci\nGyda dau draean o aelwydydd y DU yn dewis twrci wedi ei rostio ar gyfer eu cinio Nadolig, mae’r Asiantaeth Safonau Bwyd (ASB) yn cynnig cyngor ar sut i baratoi eich twrci gartref yn ddiogel.\nDydd Mawrth, 19 Mis Rhagfyr 2017\nO brynu’r twrci hyd at storio’r cig sydd yn weddill, mae nifer o gynghorion hylendid bwyd y gallwch eu dilyn i ddiogelu eich anwyliaid dros gyfnod yr ŵyl.\n“Bob blwyddyn, mae tua 1m o achosion o wenwyn bwyd yn y DU. Y dull hawsaf o ddiogelu eich teulu y Nadolig hwn yw sicrhau eich bod yn storio bwyd a'i goginio yn ddiogel.\nRydym wedi llunio ein canllaw ‘Trafod Twrci’, sy’n cynnig cynghorion ar oeri, glanhau, coginio ac osgoi croeshalogi, tra ar yr un pryd yn egluro rhywfaint ar y wyddoniaeth sy’n sail i’n cyngor.” - Dywed Dr Kevin Hargin, Pennaeth Rheoli Clefydau a Gludir gan Fwyd yn yr ASB\nCyngor i goginio'r twrci 1\nCyngor i goginio'r twrci 2\nCyngor i goginio'r twrci 3\nCyngor i goginio'r twrci 4\nCyngor i goginio'r twrci 5\nCyngor i goginio'r twrci 6\nSicrhewch fod y cig a goginiwyd gennych yn cael ei gadw yn yr oergell cyn ei ddefnyddio eto – peidiwch â’i adael allan yn y gegin lle bydd y tymheredd yno yn berffaith i facteria luosogi.\n“Gall coginio’r pryd Nadolig yn aml achosi straen a chymryd llawer o amser, yn enwedig wrth baratoi ar gyfer grŵp mawr o bobl. Gall hyn arwain rhai cwsmeriaid i dorri corneli drwy beidio â golchi dwylo wedi cyffwrdd â chig amrwd a pheidio â choginio’r twrci’n ddigonol.\nGall twrci amrwd sydd heb ei goginio ddigon beri gwenwyn bwyd a all olygu canlyniadau difrifol yn enwedig i blant, pobl sydd eisoes yn sâl a phobl hŷn. Mae’n bwysig cofio taw’r broses goginio sy’n lladd y bacteria yn y twrci. Ni all golchi twrci wneud hyn – mewn gwirionedd, bydd y germau yn gwasgaru ar hyd y lle wrth i’r dŵr dasgu.\n“Dyna pam ein bod yn cefnogi neges yr Asiantaeth Safonau Bwyd i’ch helpu chi i goginio eich aderyn tymhorol gyda hyder y Nadolig hwn.” - Dywedodd y Cyng. Dhanisha Patel, Cadeirydd Cydbwyllgor y Gwasanaethau Rheoliadol a Rennir\nAm fwy o wybodaeth am ddiogelwch bwyd y Nadolig hwn, ewch i www.food.gov.uk neu dilynwch @foodgov ac @SRS_Wales ar Twitter am gyngor trwy gydol cyfnod y dathlu.


Seddi newydd i Sinema Canolfan y Celfyddydau - Prifysgol Aberystwyth\nSeddi newydd i Sinema Canolfan y Celfyddydau\nChwith i’r Dde: Cyfarwyddwr Dros Dro Canolfan y Celfyddydau Aberystwyth Louise Amery, Taflunwraig a Thechnegydd Sinema Nia Edwards-Behi, Rheolwr Sinema Gareth Bailey a’r Tafluniwr Przemyslaw Sobkowicz.\nBydd dilynwyr brwd byd y ffilmiau sy'n mwynhau rhaglen boblogaidd ac amrywiol sinema Canolfan y Celfyddydau Aberystwyth yn gallu mwynhau dangosiadau mewn amgylchiadau mwy moethusrwydd yn fuan iawn.\nMae'r sinema, gafodd ei hagor yn 2000 fel rhan o estyniad sylweddol i Ganolfan y Celfyddydau Aberystwyth, ar gau am wythnos tra'i bod yn cael ei hadnewyddu a seddau newydd mwy o faint yn cael eu gosod yn eu lle.\nBydd yn agor o’r newydd ddydd Mercher 8 Mawrth gyda dangosiad arbennig o'r clasur o’r 80au Ghostbusters, hoff ffilm y cyn-dafluniwr annwyl Paul Davis a fu farw'n sydyn yn 2014. Mae’r adnewyddiad yn cael ei gyflwyno er cof amdano.\nDechreuwyd ar y gwaith o waredu’r hen seddi, sydd wedi gwasanaethu cynulleidfaoedd am dros 16 mlynedd, ar ddydd Mercher 1 Mawrth gyda'r gorau o'r hen seddi yn cael eu cynnig i aelodau o'r cyhoedd.\nBydd y sinema ar ei newydd wedd yn cynnig lle i 112 ac yn cynnwys seddi dwbl yn y rhes gefn ar gyfer rhieni â phlant ifanc neu gyplau mwy rhamantus.\nYn ogystal bydd gwell mynediad i'r anabl, ac am y tro cyntaf, bydd yn bosibl archebu seddau penodol ymlaen llaw. A bydd prisiau tocynnau hefyd yn aros yr un peth.\nDywedodd Cyfarwyddwr Dros Dro Canolfan y Celfyddydau Aberystwyth, Louise Amery: "Rydym wrth ein bodd bod ein cynlluniau i adnewyddu'r sinema yn dod i drefn. Mae'r sinema yn cael ei rhedeg gan dîm bach brwdfrydig, Gareth Bayley Rheolwr y Sinema a’r daflunwraig Nia Edwards-Behi, sydd yn ymroddedig i’r gwaith o ddarparu rhaglen amrywiol, ddiddorol a difyr sy'n apelio at bawb. Eu dymuniad nhw oedd ein bod yn cyflwyno'r dangosiad cyntaf hwn i Paul, rhywun yr ydym yn gweld ei eisiau yn fawr iawn."\nAr nos Iau 9 Mawrth bydd y sinema yn dangos cynhyrchiad modern o gampwaith Ibsen, Hedda Gabler, y dangosiad diweddaraf yn y gyfres hynod boblogaidd NT Live.\nYmysg y dangosiadau eraill yn ystod mis Mawrth mae Sing, sy’n cynnwys seren y ffilm Eddie the Eagle a chyn aelod o theatr ieuenctid ac ysgol lwyfan Canolfan y Celfyddydau Taron Egerton, a Don’t Take Me Home, sy’n dilyn hynt tîm pêl-droed Cymru yn ystod rowndiau terfynol Euro2016.\nAc yn ystod wythnos olaf mis Mawrth bydd y sinema yn cynnal Gŵyl Ffilm Un Byd Cymru sy'n dod â’r gorau o sinemâu’r byd i Aberystwyth ar daith sy'n cynnwys Nepal, Gwlad Thai, Chile, Colombia, Mali a Phalesteina.\nMae'r sinema yn rhan o Ganolfan y Celfyddydau Aberystwyth, sydd wedi ennill sawl wobr. Hi yw'r ganolfan fwyaf o'i math yng Nghymru ac fe'i hystyrir yn genedlaethol fel canolfan flaenllaw ac arloesol ym myd y celfyddydau.\nMae Canolfan y Celfyddydau yn rhan o Athrofa’r Celfyddydau a'r Dyniaethau Prifysgol Aberystwyth ac yn cael ei chydnabod a'i chefnogi gan Gyngor Celfyddydau Cymru.\nMae’r Ganolfan yn cynnig rhaglen artistig eang, o safbwynt cynhyrchu a chyflwyno, ar draws holl ystod y celfyddydau gan gynnwys drama, dawns, cerddoriaeth, y celfyddydau gweledol, y celfyddydau cymhwysol, ffilm, cyfryngau newydd a chelfyddydau cymunedol ac fe'i cydnabyddir fel canolfan genedlaethol ar gyfer datblygu'r celfyddydau.\nCyfarwyddwr Dros Dro\n01970 622889 / lla@aber.ac.uk\nAthrofa’r Celfyddydau a'r Dyniaethau


Myfyrwyr Prifysgol Bangor yn cynorthwyo tîm pêl-droed newydd yn Amlwch – Newyddion a Digwyddiadau, Prifysgol Bangor\nAled yn paratoi ar gyfer un o'r profion.Wrth i ni edrych ymlaen at Bencampwriaeth Euro 2016, mae dau fyfyriwr o Brifysgol Bangor wedi bod yn cynorthwyo tîm pêl-droed newydd sbon yn Amlwch mewn cyfres newydd ar S4C.\nMae’r tîm wedi cael ei ffurfio, ynghyd a thri thîm arall yng Nghymru, ar gyfer cyfres Codi Gôl sy’n cael ei ddarlledu ar S4C, nos Sul am 8 o’r gloch. Yn chwarae yn y timau bydd mamau a thadau'r bobl ifanc sy'n chwarae dros dimau pêl-droed ieuenctid y clybiau, tra bydd pedwar cyn seren o fyd pêl-droed Cymru yn rheoli'r timau gwahanol.\nGwahoddwyd Aled Vaughan Thomas, 21, o Landegfan, Ynys Môn a Robin Owen, 21, o Benygroes sy’n fyfyrwyr yn yr Ysgol Gwyddorau Chwaraeon, Iechyd ac Ymarfer i gynnal profion ffitrwydd ar dîm Amlwch gan Owain Tudur Jones, cyn-chwaraewr Abertawe, Inverness Caledonian Thistle a Hibernian.\nRobin yn cyhoeddi'r canlyniadau.Esboniodd Aled: “Mi wnaethon gynnal gwahanol fathau o brofion ffitrwydd er mwyn asesu cyflymder, ystwythder a ffitrwydd tîm pêl-droed Amlwch. Mi roedd hyn yn cynnwys profion sbrint dros 20 medr er mwyn mesur eu cyflymder a faint oeddynt wedi blino drwy'r 'fatigue index'. Hefyd, cynhaliwyd y prawf 'Illinois' er mwyn profi ystwythder y tîm. Yn olaf, defnyddiwyd monitor y galon er mwyn ein galluogi i weld pa mor galed roedd aelodau'r tîm yn gweithio ac ar ba ddwyster.”\nYnglŷn â’i brofiad o weithio gydag Owain Tudur Jones, dywedodd Robin: "Roedd yn wych cael gweithio hefo Owain. Roedd yn ddiddorol iawn cael gweld sut oedd Owain yn defnyddio ei brofiad o chwarae'n broffesiynol i hyfforddi ei dîm.”\nCodi Gôl, Nos Sul, Mai 22, 8pm, S4C Isdeitlau Saesneg.


Darparu Gofal Plant - Carmarthenshire Family Information Service\nGall meithrinfeydd a lleoliadau gofal plant aros ar agor, ond dylent barhau i ddilyn canllawiau Llywodraeth Cymru ar weithredu’n ddiogel\nNod yr adnoddau yw cynyddu gwybodaeth, sgiliau a dealltwriaeth am awtistiaeth mewn lleoliadau blynyddoedd cynnar.\nRwy’n gweithio mewn lleoliad blynyddoedd cynnar – Awtistiaeth Cymru | Autism Wales | National Autism Team\nMeithrinfeydd dydd – yn darparu addysg gynnar gofrestredig a gofal plant ar gyfer plant rhwng 0 a 12 oed. Fel arfer maent ar agor o’r bore cynnar tan ddechrau’r nos. Maent yn darparu amgylchedd gofalgar, diogel ac ysgogol, naill ai wrth roi gofal llawn amser neu ran-amser, a bydd rhai yn cynnig gofal cyn ac ar ôl ysgol yn ogystal ag yn ystod y gwyliau ar gyfer plant hŷn.\nMeddwl am sefydlu meithrinfa? Gallwn eich cynorthwyo gan roi gwybodaeth ac arweiniad yn ystod y broses gofrestru a chymorth parhaus ar ôl hynny. I gael rhagor o wybodaeth, cysylltwch â Susan James, Swyddog Datblygu Busnesau Gofal Plant, drwy ffonio 01267 246552.\nClybiau ar ôl ysgol/Clybiau gwyliau – yn darparu gwasanaeth gofal ar gyfer plant ysgol ar ddiwedd y diwrnod ysgol. Mae clybiau ar ôl ysgol yn gallu bod yn gofrestredig neu’n anghofrestredig, gan ddibynnu ar oriau’r gwasanaeth a gynigir. Mae clybiau gwyliau sy’n gofrestredig ag AGC hefyd yn wasanaeth gwerthfawr ar gyfer plant yn ystod gwyliau ysgol.\nMeddwl am sefydlu clwb? Gallwn eich cynorthwyo gan roi gwybodaeth ac arweiniad yn ystod y broses gofrestru a chymorth parhaus ar ôl hynny. I gael rhagor o wybodaeth, cysylltwch â Terena Davies-Tommason, Swyddog Datblygu Busnesau Gofal Plant, drwy ffonio 01267 246785.\nMae clybiau brecwast am ddim yn cael eu rhedeg gan yr Awdurdod Lleol mewn rhai ysgolion yn y Sir. Ceir rhai clybiau brecwast sy’n codi tâl hefyd. Cysylltwch ag ysgol eich plentyn i gael rhagor o wybodaeth.\nCylchoedd Meithrin/Grwpiau Chwarae – gall plant rhwng 2 a 4 oed eu mynychu ar gyfer sesiwn y bore neu sesiwn y prynhawn, yn ystod y tymor ysgol yn bennaf. Maent yn darparu amgylchedd diogel ac ysgogol lle y gall plant chwarae, dysgu a chymdeithasu. I gael rhagor o wybodaeth, cysylltwch â Mudiad Meithrin (dolen) neu Gymdeithas Cylchoedd Chwarae Cyn-ysgol Cymru (dolen).


Rheol ‘No Travellers' wedi’i dileu | Equality and Human Rights Commission\nRydym wedi cyhoeddi dileu’r rheol wahaniaethol, hiliol 'no Travellers' o faes carafannau yn Dumfries, yr Alban.\nCyhoeddwyd y rheol ar wefan Kings Green Caravan Park yn Port William, Galloway, ac ar daflenni ar y safle. Roedd y rheol yn dweud: 'No trading/traders or Travellers allowed on site'.\nCafodd y rheol ei reportio wrthym gan David Donaldson, actifydd Sipsiwn/Teithiwr o Albanwr, ym mis Rhagfyr 2018.\nCysylltom â pherchnogion y safle, Port William Community Association, gan ofyn iddynt ddileu’r rheol 'no Travellers' o’u telerau a’u hamodau a’u taflenni gan nad yw’n cydymffurfio â Deddf Cydraddoldeb 2010.\nWrth sylwi ar yr achos, meddai Lynn Welsh, ein Pennaeth Cyfreithiol yn yr Alban:\n'Rydym yn falch bod Port William Community Association wedi derbyn bod y rheol yn wahaniaethol ac wedi cytuno ar unwaith i’w dileu. Bu’r math hwn o reol yn anghyfreithlon ers 1968, felly nid oes unrhyw esgus am ei bodolaeth y dyddiau hyn.\n'Rhan o’r rheswm ar gyfer cyflwyno Deddf Cysylltiadau Hiliol 1968 oedd dileu’r arwyddion “Dim Pobl ddu, dim Gwyddelod, dim cŵn” a fyddai’n aml yn cael eu dangos mewn lletyau gwely a brecwast, tai gwestai a thafarnau’r cyfnod hwnnw. Y dyddiau hyn nid ydym yn eu gweld ond mewn perthynas â Sipsiwn/Teithwyr.\n'Gwyddom fod Sipsiwn/Teithwyr o Albanwyr yn wynebu nifer o ffurfiau o wahaniaethu ac arwahanrwydd cymdeithasol. Y nhw sydd â’r iechyd salaf o unrhyw grŵp lleiafrifoedd ethnig yn yr Alban, ac mae ganddynt lefelau uchel o dlodi ac maent ymysg y lefelau isaf o gyrhaeddiad addysgol.\n'Mae’r rheol hon yn nodyn atgoffa i’r gymuned bod llawer gormod o lefydd o hyd yn yr Alban ble nad oes croeso iddynt.\n'Hyd yn oed pan na fyddai’r perchnogion yn gwahaniaethu’n rhagweithiol yn erbyn Teithwyr a oedd am ddefnyddio’r safle, byddai darllen y rheol hon wedi’u rhwystro rhag hyd yn oed ceisio gwneud hynny.\n'Byddem yn annog unrhyw un sydd yn dod ar draws bolisi fel hwn i’w sôn wrthym amdano ar unwaith.'\nMeddai David Donaldson a reportiodd yr achos wrthym:\n'Rwy’n hapus iawn i glywed bod y rheol "no Travellers" wedi’i dileu. Nid yw’n bleserus i gael y neges fod ddim croeso i chi ar sail eich ethnigrwydd yn unig, ond yn drist, mai’n un y gŵyr Teithwyr a Sipsiwn amdano’n rhy fynnych.\n'Fel Teithiwr ifanc yn cael ei fagu yn yr Alban, cafodd fy nheulu a fi ein gwahardd rhag cael mynediad i safleoedd carafán ar lawer i achlysur. Dim ond cynyddu’r anghydraddoldeb yr ydym yn ei wynebu y gwnaiff hyn a’i wneud yn anoddach i ni gael mynediad i wasanaethau wrth deithio.\n'Gwahaniaethu ar sail hiliaeth a stereoteipio yw’r ymddygiad hwn. Mae angen i ni ei newid ac rwy’n falch gweld y Comisiwn yn gweithio gyda’m cymuned i wneud hynny.\n'Byddwn yn annog i bawb sydd wedi gweld arwyddion neu bolisïau gwahaniaethol fel yr un yma i weithredu i gael gwared â’r “hiliaeth dderbyniol olaf’ a wyneba fy nghymuned.'\n1. Y Comisiwn Cydraddoldeb a Hawliau Dynol yw’r Corff Cydraddoldeb Cenedlaethol dros Gymru, Lloegr a’r Alban.\nByddwn yn gweithio i ddileu gwahaniaethu a hybu cydraddoldeb ar draws y naw nodwedd warchodedig a amlinellwyd yn Neddf Cydraddoldeb 2010.\nRydym yn Sefydliad Hawliau Dynol Cenedlaethol ‘Statws A’ ac rydym yn rhannu’n mandad i hybu ac amddiffyn hawliau dynol yn yr Alban gyda Chomisiwn Hawliau Dynol yr Alban.\n2. Cafodd y rheol ei chyhoeddi ar delerau ac amodau gwefan y safle carafán ac mewn deunydd argraffedig ar y safle.\nMae rheolau sy’n cyfyngu mynediad i nwyddau, cyfleusterau a gwasanaethau ar sail hil yn anghyfreithlon o dan Ddeddf Cydraddoldeb 2010.\nCyhoeddom ganllaw ar sut i atal gwahaniaethu ym maes darparu gwasanaethau i’r cyhoedd.\n3. Yn mis Rhagfyr 2017 galwodd Kaliani Lyle, cynghorydd annibynnol llywodraeth yr Alban ar gydraddoldeb hiliol yn yr Alban, ar y llywodraeth i: 'Fabwysiadu ymagwedd "sero goddefgarwch" i wahaniaethu yn erbyn Sipsiwn/Teithwyr'.\n4. Mae llywodraeth yr Alban ar fin cyhoeddi’i strategaeth Sipsiwn/Teithwyr gyda’i nod o ddileu gwahaniaethu yn eu herbyn a chefnogi’u cynhwysiad economaidd a chymdeithasol yn y Gwanwyn.


Croeso i DC\nMae DC (Dyfroedd Cymru) yn gymuned o ymgyrchwyr annibynnol ar gyfer deddfwriaeth sy’n corffori hawliau cyhoeddus i fynediad cyfrifol i ddyfrffyrdd mewndirol yng Nghymru, o fewn fframwaith o ddeddfwriaeth ddiwygiad tiroedd ehangach sy’n debyg i’r hyn a basiwyd yn yr Alban ym 2003.\nPrif nod DC yw cael un llais i gynrychioli’n gyflawn fuddiannau’r cyhoedd parthed deddfwriaeth fodern sy’n diogelu hawliau i hamddena ar ddyfroedd, o fewn fframwaith o ddeddfwriaeth ddiwygiad tiroedd ehangach, gan ddarparu ar yr un pryd wybodaeth addas fel y gall unigolion gynnig ymatebion ystyriol\nMae’r gymuned yn cyfathrebu ar hyn o bryd trwy gyfryngau cymdeithasol ac e-bost.\nBydd Dyfroedd Cymru - DC - yn parhau i ymgyrchu i ddwyn perswâd ar Lywodraeth Cymru i hawliau cyhoeddus, gyda chyfrifoldebau addas, gael eu corffori yn neddfwriaeth fodern fel sy’n digwydd bron iawn ymhobman arall yn y byd.\nNAWR yw’r amser ac fe allwch CHI fod yn rhan ohono.\nMae cymuned Dyfroedd Cymru’n cynnwys ystod eang o ddefnyddwyr y dyfroedd gan gynnwys nofwyr, cerddwyr, adarwyr, ffotograffwyr a chychwyr.\nSaif Dyfroedd Cymru - DC - dros fynediad cyfrifol a chynaliadwy i Ddyfroedd Cymru ar gyfer pawb, yn rhydd o gyfyngiadau diangen, wrth barchu'r amgylchedd, bywyd gwyllt a phobl eraill.\nGall mwynhad cyhoeddus o Ddyfroedd Cymru fod yn ddadleuol, ond nid fel hyn y bu erioed.\nCeid cydnabyddiaeth o Hawl Cyhoeddus i ddefnyddio dŵr cyn 1750. Ni cheir statud hollgynhwysol neu gyffredinol sy’n dileu hawliau oedd yn bod yn barod.\nCrëwyd dyfroedd mewndirol Cymru ymhell cyn datblygiad y gymdeithas fodern.\nYn hanesyddol, fel heddiw, cynigiai ein hafonydd, llynnoedd ac aberoedd gyfleoedd ar gyfer trafnidiaeth, masnach, cynhaliaeth a hamdden..\nMae nifer o ffyrdd i helpu ymgyrch “Dyfroedd Cymru - DC”:\nYmunwch â thrafodaethau ar Weplyfr.\nY newyddion diweddaraf o ymgyrch DC\nDarganfyddwch beth mae DC yn ei wneud a chadw mewn cysylltiad.


COVID-19 a’ch busnes chi: sut i gadw mewn cysylltiad â’ch cwsmeriaid\nDoes dim amau bod y rhain yn ddyddiau heriol i bob un ohonom. Mae pawb gartref yn ceisio ymgyfarwyddo â chadw pellter cymdeithasol, heb allu ymweld â theulu a ffrindiau ac yn gofyn pan fydd pethau’n mynd yn ôl i’r arferol.\nOnd i bobl sy’n cynnal busnesau y mae eu mynediad corfforol at gwsmeriaid wedi dod i ben, mae hyd yn oed yn fwy heriol.\nFelly, beth allwch chi ei wneud? Efallai na fyddwch chi’n gallu gweld cwsmeriaid yn bersonol, ond mae dal yn bosib i chi siarad â nhw ar-lein. Defnyddiwch eich gwefan, eich e-bost a’ch cyfryngau cymdeithasol i gysylltu, eu hatgoffa amdanoch a rhoi’r diweddaraf iddynt. Mae llawer o gwmnïoedd yn defnyddio eu gwefannau i amlygu newidiadau i nwyddau neu wasanaethau. Mae llawer mwy bellach yn anfon e-byst sy’n hysbysu eu cwsmeriaid eu bod y parhau i fod ar agor, gan gynnig diweddariadau am ffyrdd newydd o weithio neu gysylltu â’u siopau ar-lein os oes un ganddynt.\nRhowch y diweddaraf i’ch cwsmeriaid\nMae cyfathrebu’n allweddol. Bydd eich cwsmeriaid am wybod pa wasanaethau y gallwch eu darparu o hyd a sut gallant eu cyrchu. Ar hyn o bryd, wrth i bawb aros gartref a threulio mwy o amser ar eu ffonau, rydych chi’n debygol o gael cynulleidfa sy’n ymateb.\nDefnyddiwch grwpiau Facebook a LinkedIn\nOs ydych chi’n cynnig gwasanaeth lleol iawn, mae grwpiau cymunedol ar Facebook yn lleoedd da i gysylltu â chwsmeriaid yn eich ardal chi a chadw mewn cysylltiad. Gallwch bostio newyddion am eich busnes a gwybodaeth, gan gysylltu â’ch gwefan neu’ch tudalen Facebook. Gallwch hefyd ymuno â grwpiau busnes ar LinkedIn i gael gwybod beth mae busnesau lleol eraill yn ei wneud i addasu, ac efallai gweld os oes modd i chi gyfuno gwasanaethau a gweithio ar y cyd mewn rhyw ffordd i helpu’r gymuned.\nDiweddarwch eich rhestriad ar Google\nCofiwch reoli rhestriad eich busnes ar Google a’u diweddaru gyda’ch manylion cyswllt, unrhyw luniau a dolenni gwefan – ychwanegwch unrhyw newidiadau yma i wasanaethau ac oriau busnes hefyd.\nRhannwch awgrymiadau a chyngor defnyddiol\nOs yw eich busnes chi wedi’i gau dros dro, meddyliwch a oes modd i chi bostio ambell awgrym neu eiriau o gyngor yn eich ardal o arbenigedd a fydd yn ddefnyddiol i gwsmeriaid. Mae’n ffordd arall o gadw mewn cysylltiad tan i chi ailagor.\nManteisiwch ar dechnoleg\nEfallai bod modd i chi amrywio’r hyn rydych chi’n ei wneud? I orffen ar nodyn cadarnhaol, mae llawer o enghreifftiau o fusnesau dyfeisgar sydd wedi bod yn gwneud hyn. O gynhyrchwyr jin yn creu hylif glanweithio dwylo, i gaffis, bwytai a siopau sglodion a physgod sy’n cynnig bwyd i’w cludo, a hyfforddwyr personol a thafarnwyr sy’n defnyddio llwyfannau fideo-gynadledda megis Zoom i gynnal sesiynau ffitrwydd neu gwisiau. Mae hyd yn oed siopau traddodiadol y stryd fawr, megis cigyddion a gwerthwyr llysiau wedi amrywio i archebu ar-lein i’w cludo i gartrefi cwsmeriaid.\nDoes dim un ffurf sy’n addas i bob busnes ond mae gan dechnoleg y gallu i’n huno wrth i ni orfod aros ar wahân.


Cwestiynau Brawddegau Anghyflawn | Blackboard Help\nAr gyfer Brawddegau Anghyflawn, mae’n rhaid i’r myfyrwyr ddewis geiriau neu ymadroddion o ddewislen i gwblhau brawddeg. Bydd yr un ddewislen yn ymddangos ar gyfer pob bwlch, a gall gynnwys atebion cywir ac anghywir. Gallwch ychwanegu uchafswm o 100 o atebion at y ddewislen.\nGraddir cwestiynau Trefn Gymysg yn awtomatig.\nTeipiwch y cwestiwn fel y bydd myfyrwyr yn ei weld, ond amnewidiwch y wybodaeth sydd ar goll gyda newidynnau mewn cromfachau sgwâr. Gall newidynnau gynnwys llythrennau, digidau (0-9), atalnodau llawn ( . ), tanlinellau ( _ ) a llinellau toriad ( - ). Mae’n rhaid i enwau atebion posibl fod yn unigryw, a chewch ddim eu hailddefnyddio.\nCynhelir moleciwlau dŵr unigol at eu gilydd gan [a] rhwymau a chynhelir moleciwlau dŵr lluosog at ei gilydd gan [b] rhwymau. Y math o rwym lle mae atomau’n rhannu electronau, ond lle nad ydynt yn eu rhannu’n gyfartal, yw [c].\nCreu cwestiwn Brawddeg Anghyflawn\nNeges Atgoffa: Mae’r un set o atebion posibl yn ymddangos ar gyfer pobl bwlch.\nCyrchwch brawf, arolwg, neu gronfa. O ddewislenCreu Cwestiwn, dewiswchBrawddeg Anghyflawn.\nDewiswch Creu/Golygu Cwestiwn Brawddeg Anghyflawn, teipiwch y cwestiwn ac ychwanegu’r atebion posibl mewn cromfachau petryal.\nDewiswch Caniatáu Credyd Rhannol os ydych chi am roi i bob ateb cywir ffracsiwn o gyfanswm gwerth y pwynt.\nDewiswch Nifer yr Atebion o’r ddewislen. Dewiswch Dileu i ddileu atebion ychwanegol.\nTeipiwch atebion yn y blychau Ateb. Gallwch gynnwys atebion cywir yn unig, neu atebion cywir ac anghywir. Ar y tudalen nesaf, rydych yn dewis yr ateb cywir ar gyfer pob newidyn.\nAr y dudalen Creu/Golygu nesaf, defnyddiwch y ddewislen i ddewis yr atebion cywir ar gyfer pob newidyn.\nDewiswch y blwch ticio Caniatáu Clod Rhannol i ddyfarnu canran o gyfanswm y pwyntiau pan fydd myfyrwyr yn rhoi atebion cywir ar gyfer rhai o'r bylchau. Caiff maint y credyd rhannol ei ddyfarnu’n awtomatig, gan ddibynnu ar nifer posibl y pwyntiau ar gyfer y cwestiwn a nifer yr atebion. Bydd yr opsiwn hwn ond yn ymddangos os dewiswch chi ef ar dudalen Gosodiadau Cwestiynau.\nMwy o wybodaeth am gredyd rhannol